1945 марта ўқилди.\nМустақилликка эришганимиздан сўнг кўплаб соҳалар қаторида таълим соҳасига ҳам юксак эътибор қаратилди. Шу билан бирга, ушбу соянинг етакчилари бўлмиш устоз ва мураббийларга ҳам юксак эҳтиром кўрсатилди. Бунинг мисолини мана бир неча йиллардан бери кенг нишонланиб келинаётган 1- октябр “Устоз ва мураббийлар” куни намоёндасида гувоҳ бўлиб турибмиз. Ҳукуматимиз маънавиятимиз пешволарига нисбатан юксак эътиборини айни мана шу кўринишда намоён этмоқда. Демак, бизлар ҳам уларга нисбатан ҳурматимизни кўрсатмоқлигимиз лозим. Ислом динимиз бизларга ўзимизнинг ўқитувчиларимиз ва устозларимизга қандай муносабатда бўлишимиз, илм аҳлини ҳурмати қандай жойига қўйишимиз кераклигини ўргатади. Ҳурмат жиҳатдан уларнинг мақому-мартабалари улуғдир. Шоядки, Ибн Аббос р.а. айтадилар: “Олимларнинг даражаси илм олмаган мўминларнинг даражасидан 700 даража юқоридир. Ҳар даражанинг ораси 500 йиллик йўлга тенг”. Бу сўзлар остида ҳақийқатдан ўзга нарса йўқдир.\nقَالَ عَلِيٌّ كَرَّمَ اللَّهُ وَجْهَهُ: "أَنَا عَبْدُ مَنْ عَلَّمَنِي حَرْفًا إنْ شَاءَ بَاعَ وَإِنْ شَاءَ اسْتَرَقَّ".\nЛекин бугунги кунда келиб, афсуслар билан айтишликка мажбурмиз, мусулмон бўлиб ёки мусулмонларнинг фарзанди бўла туриб, ўзларимизнинг устозларимиз, муаллимларимизга нисбатан ҳурматимиз, муомаламиз тамоман юз тубан бўлиб, жаҳолатга қараб кетмоқда. Илм ва маърифат зиёсини тараннум этгувчи шахсга нисбатан ҳурматсик қилиш ҳолатлари фарзандлар ва уларнинг ота-оналари томонидан содир этилмоқда. Улуғ бобокалонимиз, Ўзбекистон номини бутун дунёга танитган зот Имом Бухорий мисолларида бўлган воқеани исрат сифатида эслаб ўтамиз: Имом Бухорий ҳазратлари бир муддат Маккаи Мукаррамада дарс берганлар. Бир зиёратчи Бухорои шарифдаги устозларидан салом ва мактуб олиб келадилар. Шунда, устозларининг кўриб олдидан келаётган зиёратчини кўзларидан ўпиб, у зиёратчига жуда қаттиқ эҳтиром кўрсатдилар. Сўнг устозларининг саломини эшитиб, хурсанд бўлиб, Бухорои шарифга юзланиб, саломга алик олиб ҳурмат бажо келтирдилар. Кейин мактубни икки қўллаб олиб, табаррук қилиб, эҳтиром билан хатни ўқидилар.\nҚаранг, қандай ибратли воқеа, устозлари узоқда, ғойибда бўлсаларда худди ҳузурларида тургандек ҳурмат бажо келтирдилар. Албатта, ажаб эмаски, у зотнинг улуғ мақому мартабага эришганликлари сабаби устозларини мана шу даражада ҳурмату эҳтиром қилганлари боисдан бўлган бўлса.\nДемак, бизлар ҳам устозларга нисбатан ҳурмату-иззатда бўлсак Бухорий бобомиз эришган мақому-мартабага эришишлик эҳтимоли бор. Зеро, мозийга яна бир саёҳат уюштирган ҳолда Ҳорун ар-Рашиднинг ўғиллари билан бўлган ҳосинани эсласак: Хорун ар Рашид ўғилларини имом Асмоъий ҳузурларига илм ва одоб ўрганмоғи учун юбордилар. Бир куни устоз ҳазратларининг таҳорат олаётганларини кўриб қолдилар. Хорун ар Рашиднинг ўғиллари эса оёқларига сув қуяр эди. Шунда халифа ҳазратлари имом Асмоъийга имол қилиб: “Мен сизнинг ҳузурингизга ўғлимни илм ва одоб ўргансин деб жўнатган эдим, шундай экан нима учун бир қўли билан сув қуйиб, бошқаси билан оёғингизни ювишни буюрмайсиз?!” дедилар.\nБоз устига Пайғамбаримиз с.а.в. дедилар: “Қиёмат куни Аллоҳ таоло ибодат қилганлар ва моли ва жони билан Аллоҳ йўлида жидду жаҳд қилган бандаларга: “Жаннатга киринглар” дейди. Шунда олиму муаллимлар: “Булар бизнинг илмимиз шарофати билан ибодат этдилар, хизмат қилдилар”, дейишади. Шунда Аллоҳ таоло айтади: “Сизлар Менинг ҳузуримда баъзи фаришталарим кабидирсизлар. Шафоат қилинглар, шафоатингиз қабул қилинади”. Олиму муаллимлар шафоатлари қабул бўлгач, жаннатга кирадилар”.\nАллоҳнинг наздида таълим бергувчи шахснинг ҳурмати улуғ экан, бизлар ҳам устозларга нисбатан ҳурмату-иззатда бўлишлигимиз, доимо уларнинг хизматида муқим турмоқлигимз лозим. Аллоҳ барча илм йўлида хизмат қилаётган устоз ва мураббийларимизни тану-жонларини саломат айласин. Маънавиятимизнинг юксалиши йўлида қилаётган хизматларидан Аллоҳ рози айласин. Бу қилинаётган хизматларинг мукофотини Оълий жаннатларда ажрини олишни Аллоҳ тақдир айласин.\nБухоро шаҳар Имом-Ғаззолий жомеъ


«Туркманистон билан ҳал этилмаган масалалар қолмади» — Шавкат Мирзиёев – Газета.uz\n«Туркманистон билан ҳал этилмаган масалалар қолмади» — Шавкат Мирзиёев\nЎзбекистон ва Туркманистон ҳудудлараро ҳамкорликни ривожлантириш ва ишбилармонлар кенгашини ташкил этиш ва бошқа соҳаларга доир 17 та ҳужжатни имзолади.\n23 апрель 2018, 17:44 Сиёсат\nКўксаройдаги музокаралар якунида икки томонлама ҳужжатларни имзолаш маросими бўлди. Ўзбекистон президенти Шавкат Мирзиёев ва Туркманистон президенти Гурбангули Бердимуҳамедов Қўшма баёнотни имзоладилар, дея хабар қилди давлат раҳбари матбуот хизмати.\n«2017 йил Ўзбекистон ва Туркманистон муносабатларида тарихий йил бўлди. Ҳозирги кунда ҳамма келишувларимиз тўла амалга ошириляпти. Бугунги учрашувимиз ҳам жуда самарали бўлди. Мамлакатларимиз ўртасидаги ҳамкорликни чуқур, ҳар томонлама муҳокама қилдик. Шуни алоҳида таъкидламоқчиманки, бу борада ҳал этилмаган масалалар қолмади. Барча йўналишлар бўйича ўзаро англашувга эришдик. Шу асосда мамлакатларимиз ўртасидаги ҳамкорликни янада ривожлантириш истиқболларини белгилаб олдик. Биз нимаики қилаётган бўлсак, халқларимиз учун, болаларимизнинг келажаги учун», — деди Шавкат Мирзиёев.


Ислом Каримов намунавий уйлар томлари черепицадан бўлиши керак деб айтганди, бироқ ҳозир бу уйлар томлари арзон тунукалар билан ёпилмоқда.\nҚорақалпоғистоннинг Хўжайли туманида истиқомат қиладиган 35 ёшли Сапарали (исми ўзгартирилган) қурувчи бўлиб ишлайди. У ўн йил Тошкент шаҳри ва Қозоғистонда турли хил объектлар қурилишида сувоқчи, ғишт терувчи бўлиб ишлаган.\nЎтган йили Сапарали ва унинг укаси Хўжайли туманининг Ойбек массивидаги Тўкеш овулида қурилган намунавий уйларда "Маҳалла қурилиш" ташкилоти билан оғзаки шартнома тузиб, сувоқчилик қилган.\nБу қурилиш ортида турган камчилик ва ўғирликка гувоҳ бўлган Сапарали президент номи билан қурилаётган бу уйларнинг сифатсиз бўлиши ортида турган қинғир ишлар ҳақида Озодликка бирма-бир айтиб берди.\n“Пойдевор мустаҳкам эмас”\nСапаралининг айтишича, намунавий уйларнинг сифатсизлиги аввало уларга қўйилган пойдевордан бошланади:\n- Фундамент яхши қўйилмайди. Керакли чуқурлик кавланмасдан, шундай қоқ ернинг устига фундамент қўйишади. Растворда цемент жуда кам. Бу уйлар жуда кўп билан 3-4 йил туради, кейин чўкади. Мен ҳали қурилиб битмасдан ўртасидан тарс ёрилиб кетиб, ғиштлари кўриниб қолган уйларни ҳам кўрдим, - дейди Сапарали.\n“Бир КамАЗ қумга 10 қоп цемент”\nҚурувчига кўра, намунавий уйлар пойдеворининг чўкиб, деворлардаги сувоқларнинг тўкилиб кетишига цементнинг эритмага етарли миқдорда қўшилмагани сабаб бўлмоқда.\n- Цемент етарли миқдорда қўшилмаганидан сўнг ҳеч нарса ушламайди. Ғишт теришда тайёрлайдиган растворимиз шундай қум бўлиб ётарди. Тасаввур қилинг, бир КамАЗ машина қумга 10 қоп цемент беради. Бу раствор бўладими кейин? Тоза қум етмагандан кейин тупроқ ҳам ишлатдик. Туалет ваннага босилган кафеллар ҳам тушиб кетяпти. Полнинг аҳволига эса қараб бўлмайди. ДСП қоқилган, юрсангиз лапанглайди, - дейди Сапарали.\n“Қурилиш материаллари ўғирланади”\nСапаралининг айтишича, уйларнинг сифатсизлигига қурилиш материалларининг ўғирланиши сабаб бўлмоқда.\n- Прораблар, бригадирлар қурилиш материалларини бозорга олиб чиқиб сотишади. Менинг бригадир бўлиб ишлайдиган танишим бор. Бозорда унинг қурилиш моллари сотадиган дўкони ҳам бор. Тўкеш овулидаги намунавий уйларга берилган қурилиш молларини ана ўша магазинида сотади.\nИшчилар ва маош\nНамунавий уйлар қурилишида, асосан ёлланган мардикорлар ишлайди ва улар билан фақат оғзаки шартнома тузилади. Сапаралининг айтишича, иш ҳақининг жуда озлиги боис, ёлланган қурувчилар ҳам ишни қўл учида қилишади.\n- Масалан мен уч қават сувоқ қилардим. Бир квадрат метрга 1000 сўмдан ҳақ берарди. Бир уйнинг сувоғи учун 700-800 минг сўм ҳақ олардик. Уч-тўрт уста шуни бўлишиб оламиз. Агар шу ишни биз Қозоғистонда қилсак камида 4-5 минг доллар олган бўлардик. Шунинг учун усталар ҳам апил-тапил қилиб, чиқиб кетишаверади. Кейин нима бўлади, у билан ҳеч кимнинг иши йўқ, - дейди Сапарали.\nҲокимият: "Бу уйларни ҳали давлат комиссияси қабул қилгани йўқ!"\nХўжайли тумани ҳокимлигининг қурилиш ишлари бўйича бош мутахассиси Таксибой Наримбоев Озодлик билан суҳбатда ҳақиқатан ҳам қурилиш ишларида камчиликлар борлигини тан олар экан, Тўкеш овулидаги намунавий уйлар ҳали давлат комиссияси томонидан қабул қилинмаганини айтди:\n- Тўғри, камчилик бор. Лекин бу уйларга ҳали одамлар кўчиб киргани йўқ. Ҳали давлат комиссияси, ишчи комиссияси қабул қилиб олгани йўқ. Бу уйлар қурилишларини пудратчи ташкилотлар тендердан ютиб олган. Ўшаларнинг қурувчилари ишлаяпти. 2013 йил қурилган уйлар ҳали расман топширилгани йўқ, - деди Таксибой Наримбоев.\nОзодликка мурожаат қилган кўплаб ўзбекистонликлар сўнгги йилларда президент топшириғи билан қурилаётган намунавий уйларнинг аксарияти сифатсиз экани ва бу уйлар қурилиши учун асли касби қурувчи бўлмаган шахслар жалб қилинаётганидан шикоят қиладилар.


Шўро ҳукуматининг Иброҳимбек билан махфий келишуви « Ўзбекистон Халқ Ҳаракати\n(Суратда: 1931 йил июни. Асирга олинган ярадор Иброҳимбек махсус оператив гуруҳ чекистлари билан бирга )\nДала қўмондони Иброҳимбек Совет тарихшунослигига 1920-йилларда Шўро ҳукуматига қарши курашган “босмачилар”нинг энг таниқли раҳбари сифатида кирган.\n1921 йили “босмачилик” ҳаракатини тор-мор келтириш ва Совет ҳокимиятини мустаҳкамлаш учун Шарқий Бухорога(ҳозирги Марказий ва Жанубий Тожикистонга) Усмон Хўжаев юборилади. Ўшанда Усмон Хўжаев Бухоро Халқ Совет Республикаси(БХСР) МИК раиси лавозимини эгаллар эди. У РСФСР консули Нагорний билан бирга Душанбега боради.\nУсмон Хўжаев турклар ҳақида жуда юқори фикрда эди ва Анвар Пошони қаттиқ ҳурмат қиларди. Қулай имконият туғилиши билан Усмон Хўжаев Қизил Армия гарнизонини тарқатиб юбориш ва Совет ҳокимиятини тугатишга ҳаракат қилди. Бу ҳодисалар Тожикистон тарихида “Душанбе ҳодисалари” сифатида сақланиб қолган.\nЯнги ҳокимиятдан норози кучлар Қоратегин, Дарвоза, Болжувон, Кўлоб ва Жилиқулда қўзғолон кўтаришди ва Шўроларнинг маҳаллий бошқарув органларини йўқ қилишди. Норозилик ҳаракатига “босмачилар” раҳбари Иброҳимбек раҳбарлик қилди.\nЎзининг обрў-эътиборига ишонган Анвар Пошо “барча қуролланган аксилҳукумат кучлар мени қўллаб-қувватлашади” деган фикрда эди. Бироқ унинг отряди Лақай “босмачилари”га дуч келади, Анвар Пошо мусулмон биродар сифатида ғазавотга, Лақайларга ёрдам бериш учун келгани ҳақидаги тушунтиришларига қарамасдан, унинг гуруҳи қуролсизлантирилади.\n1928 йили асирга тушган “босмачилар”\nЛекин Қизил армиячилар Али Ризо етакчилигидаги исёнчилар ва Иброҳимбек раҳбарлигидаги “босмачи”ларнинг барча қақшатқич ҳужумларини қайтаришга муваффақ бўладилар. Узоқ давом этган қамал, очлик, касаллик, сув ва дори-дармон етишмаслигига қарамасдан, Қизир армия гарнизони Душанбе шаҳрининг назоратини қўлдан бермайди.\nДушанбе гарнизонининг бошлиғи Владимир Мартиновский Туркистон фрони штабига ёзган хуфяномасида Қизил армиячиларнинг оғир аҳволда қолганини ёзган ва тез ёрдам сўраган: “Касалликлар ва ҳолдан тойиш шахсий таркибнинг 80 фоизини ишдан чиқарди. Ўнлаб Қизил армиячилар ўлдилар ва яраландилар. Зич қамалнинг қуршовидан чиқиш имконсиз”.\nБундан ташқари, икки томоннинг ҳам умумий душмани – Бухородан келган жадидлар отрядларига қарши курашиш таклифи ҳам илгари сурилган.\nЧекистларнинг хомчўти тўғри чиқди. Иброҳимбек Душанбе гарнизони бошлиғининг таклифларига розилик билдиради. Гарнизон комендантига Иброҳимбек қуйидаги мазмунда жавоб хати ёзиб юборади: “Ўртоқлар, сизлар большевикларнинг ортидан боришади деб хато қилганингиз жадидларга қарши яхши урушганинингиз учун биз сиздан миннатдормиз. Мен – Иброҳимбек, бунинг учун сизни мақтайман ва қзлингизни сиқаман. Сизнинг тўрт томонингизга йўлни очиб бераман, сизларга ем-хашак ва от ҳам бераман, бизнинг ҳудудларимиздан қорангизни ўчирсангиз бўлди”.\nСталинобод, ҳозирги Душанбе шаҳри. 1931 йил. Иброҳимбекни ГПУ(ЧКдан кейин номи “Давлат Сиёсий бошқармаси) ходимлари Тошкентга юборишларидан олдин олинган фотосурат. Иброҳимбек ёнида Тожикистон ССР ГПУси раиси Дорофеев ўтирибди. Марказдаги одам Иброҳимбекни тутиш операциясида қатнашган давлат хавфсизлик идораси лейтенанти Абдулло Валишев.\nИброҳимбек бутун Ҳисор водийсининг ҳукмдорига айланади. Аммо бу ҳукмдорлик узоққа чўзилмайди. 1922 йилнинг ёзидаеқ Қизил Армия ўзининг қўлдан бой берган мавқеларини қайтариб олишга муваффақ бўлади. “Босмачи”ларнинг раҳбари Иброҳимбек ўз қўшинлари билан шошилинчда Душанбени тарк этади ва Афғонистонга ўтиб кетади.\n1932 йилнинг 13 апрелида олий жазо – отувга ҳукм қилинди.\nБосмачилик – туркча “босиш”, “босмоқ” ўзакларидан олинган бўлиб, босиб келиб ҳужум қилиш маъносини англатади. Марказий Осиёда Совет ҳокимиятига қарши чиққан партизан қуролли кучларни Совет мафкураси “босмачи” деб тамғалаган.\nЎзбекистон мустақилликка эришганидан кейин “босмачилик” аслида миллий озодлик йўлидаги қуролли курашчилар ҳаракати бўлгани эътироф этилди.\nБольшевикларнинг сиёсатига қарши чиққан “босмачилик” бутун минтақага тарқалди. Шарқий Бухорода “босмачилик”нинг энг кўзга кўринган лидери Иброҳимбек бўлди, Фарғона водийсида Мадаминбек, Туркманистонда Жунаидхон.\nБаъзан “босмачилар” отрядлари Россия подшосига бўйсунган Оқ гвардиячилар билан иттифоқда урушга кирганлар. Уларга Эрон, Туркия, Хитой ва Афғонистон ёрдам бериб турган. “Босмачилар”ни ҳарбий тайёргарликдан ўтказишга Оқ гвардия атамани Дутов, Туркия офицерлари ва Британия инструкторлари кўмаклашгани айтилади.\nСталин “босмачилик” устидан ғалабани принципиал ғалаба деб ҳисоблаган. Чунки буни Сталин большевикларга қарши бош кўтарган Ўрта Осиё халқларини дастаклаётган Германия, Англия ва Эронга қарши муносиб жавоб деб билган.


Toyota юк ташувчи автомобилни йўлтанламас билан “чатиштирди”\n08:28 / 07.10.2017\nToyota компанияси Tj Cruiser номли концептни тақдим этди – бу Toolbox (асбоб-анжомлар учун қути) ва joy (мамнуният) сўзларидан иборат ҳарфлар комбинациясидир. Ишлаб чиқарувчининг вакилларидан маълум бўлишича, бу “янги жанрдаги” автомобиль бўлиб, у ўзида юк ташувчи автомобиль кенглиги ва йўлтанламаснинг тажовузкор дизайнини бирлаштиради.\nФото: Tj Cruiser\nЯнгиликнинг умумий узунлиги - 4300 миллиметр, кенглиги - 1775 миллиметр, баландлиги - 1620 миллиметр, ғилдирак базаси ўлчами эса 2750 миллиметрга тенг. "Кроссвэн" RAV4 (30 сантиметргача қисқартирилган) ўлчамидан анча кичикроқ. У ўз ҳажми билан, масалан, Renault Duster (узунлиги 4315 миллиметр) ва Hyundai Creta (4270 миллиметр)га яқинлашган.\nTj Cruiser’нинг томи, қанотлари ва капоти махсус материаллар билан қопланган бўлиб, улар қирилишлар ҳамда кичик зарарлардан ҳимоя қилади. Автомобиль салони - тўрт ўринли. Бу ҳолда, орқа ўриндиқлар ва олд йўловчи жойини текис полга айлантириш мумкин. Бундай ҳолатда, автомобиль узунлиги уч метрга қадар бўлган буюмларни, масалан, сёрфинг учун тахтани ўзида олиб юриш имконига эга.\nКонцепт модулли TNGA шассисида қурилган ва икки литрли бензинли двигателга асосланган гибрид куч қурилмаси билан жиҳозланган. Компания батафсил техник маълумотларни очиқламаган. Шу билан бирга, “Тойота” бундай автомобиль ҳам тўла узатмали, ҳам фақатгина олд узатмали бўлиши мумкинлигига аниқлик киритди.\nTj Cruiser’нинг дебюти октябрь ойининг охирида Токиодаги моторшоуда бўлиб ўтади. Автомобиль серияли бўлиши ёки бўлмаслиги ҳозирча номаълум.


Ироқда жиноятлар қилганликда айбланган мамлакат собиқ расмийларини жавобгарликка тортиш ҳақида қарор берилди.\nИроқ Бошқарув кенгаши инсониятга қарши жиноятлар қилганликда айбланган мамлакатнинг собиқ расмийларини жавобгарликка тортиш учун адлия комиссиясини ташкил қилиш ҳақида қарор қабул қилди.\nИнсон ҳуқуқларини ҳимоя қилувчи Human Rights Watch ташкилоти ушбу қарорни мамнуният билан қаршилади. Мазкур ташкилотга кўра¸ Ироқнинг собиқ президенти Саддам Ҳусайн даврида ироқлик курдларга қарши геноцид содир этган¸ минглаб ироқликлар ўлимида айбдор ва бошқа бир қатор жиноятларга алоқадор шахсларни қилмишига яраша жазолаш лозим.\nАммо Human Rights Watch ташкилоти вакили Ханë Муфти Ироқнинг янги бошқарув кенгаши етарли тажрибага эга бўлмагани боис¸ у бу борада халқаро мутахассислар ëрдамидан фойдаланиши кераклигини қайд этди.\n“Ироқда Баас партияси 30 йил ҳукмронлик қилгани оқибатида мамлакат Адлия тизими барбод бўлди. Шунинг учун¸ айниқса¸ юқори лавозимларда бўлган собиқ расмийлар устидан суд жараëнини олиб бориш жуда мураккабдир”¸ - дейди Ханë Муфти.\nИнсон ҳуқуқларини ҳимоя қилувчи ташкилотларга кўра¸ Ироқда Адлия ишлари пировардида ироқликлар назоратида бўлиши керак. Аммо Муфти ҳозирча Ироқ Бошқарув кенгаши халқаро трибуналларда тажриба орттирган судялар¸ прокурорлар ва терговчилар билан биргаликда ишлаш лозимлигини гапиради:\n“Ироқ адлия комиссиясига халқаро судялар ва мутахассисларни таклиф этиш керак”¸ - дейди Ханë Муфти.\nHuman Rights Watch ташкилоти Ироқдаги Америка ва Британия расмийларининг эътиборсизлиги оқибатида мамлакатдаги оммавий қабрлардан кўплаб ашëвий далиллар йўқолганидан хавотирланиш билдирди.\nМазкур ташкилот вакили Ханë Муфти Ироқнинг собиқ расмийлари устидан олиб бориладиган суд жараëнлари учун бундай далилларни сақлаш муҳим эканини қайд этди.\n“Ироқдаги Америка ва Британия расмийлари билан учрашиш ва улардан ахборот олиш имкониятига эгамиз. Аммо бу етарли эмас. Мисол учун¸ Ироқдаги оммавий қабрлар масаласида аниқ бир стратегия ишлаб чиқилиши керак”¸ - дейди Human Rights Watch ташкилоти вакили Ханë Муфти.\nАйни пайтда¸ Халқаро Амнистия ташкилоти ҳам Саддам Ҳусайн даврида инсониятга қарши жиноятлар қилганликда айбланган Ироқнинг собиқ расмийларини жавобгарликка тортиш кераклигини билдирди. Аммо ушбу ташкилотга кўра¸ бу иш мустақил судлар томонидан халқаро меъëрларга риоя этилган ҳолда амалга оширилиши керак.


Юртимизда яна бир Паралимпия спорт тури фаолият бошлади! – O'zbekiston Milliy paralimpiya qo'mitasi\nЮртимизда яна бир Паралимпия спорт тури фаолият бошлади!\nГолбол – бу ҳар бир жамоада 3 тадан кўзи ожиз ёки заиф кўрувчи ўйинчи иштирок этадиган спорт тури. Унда ичида махсус қўнғироғи бўлган тўпни қўл билан юмалатган ҳолатда рақиб дарвозасига жойлаш талаб этилади.\nГолбол 1946 йилда Иккинчи жаҳон урушида кўзи ожиз бўлиб қолган ногирон фахрийларни реабилитация қилиш мақсадида ўйлаб топилган.\nГолбол ёзги Паралимпия ўйинлари спорт турлари қаторига киради.\nЎзбекистон Паралимпия Ассоциацияси ҳам яқин келажакда юртимизда ушбу спорт турини ривожлантиришни мақсад қилган.\nЖорий йилнинг январь ойидан бошлаб Муҳаммаджон Мақсудов бошчилигида 15 нафар спортчи голбол билан мунтазам шуғулланиб келмоқда. Бундан ташқари ҳозирда республикамиз бўйлаб голболга қизиқиши бор ва ушбу спорт тури билан шуғулланишни истаган ёшлар саралаб олинмоқда.\nГолбол билан шуғулланишни хоҳлаган ёшлар қуйидаги телефон рақамларига қўнғироқ қилишлари мумкин:\nПарадзюдочиларимиз Грузияга жўнаб кетишди\nТарихда биринчи бор Паралимпия музейи Токиода барпо этилади


Улуғ маърифатпарвар ва миллат виждони\nЯқинда Адиблар хиёбонида бўлиб, маърифатпарвар мутафаккир, таълим-тарбия борасида миллатимиз виждони ва миллий ўзликни англатиш йўлида фидокорона меҳнати, эгилмас иродаси билан из қолдирган Абдулла Авлоний ҳайкали олдида уюштирилган хотира кечасида қатнашдим. Мен тадбирга муддатидан анча аввал келиб, барча улуғ зотлар сиймоларини бир-бир зиёрат қилдим ва уларнинг машаққатли ҳаёт йўллари, тазйиқларга қарши мардонавор курашлари хотирамда яна бир бор тикланди, маънавий ва маърифий қарашларим янгиланди, бойиди.\nМиллат, халқнинг энг юқори, юксак камолот чўққиси уни белгиловчи асосий омиллар — тили, этник номи ва ўзлигини англай бошлашидир. Ана шу омиллар муштараклигида миллатга хос менталитет шаклланади. Бу тарихий ҳақиқат, илмий ва амалий аксиомадир.\nДаҳо аждодларимиз Амир Темур, Алишер Навоий, Заҳириддин Муҳаммад Бобур ҳаётда, ижодда, мамлакатни бошқаришда, илму фан оламида байналмилал бўлган. Улар даврида келиб чиқиш илдизлари 4 минг йиллик тарихга тенг ўзбек миллати асослари яратилган бўлса-да, у турк номи билан юритилган, мамлакати эса Буюк Турон деб аталган.\nБухоро мадрасаларида тарбия топган чингизийзода Шайбонийхон бошлиқ Дашти қипчоқ чорвадор ўзбекларининг Ўрта Осиёга кириб келиши гарчи сулолавий ўзгаришларга сабаб бўлса-да, қадимдан тараққий этиб келаётган ижтимоий, иқтисодий ва маданий ҳаётни бузиб ташламади. Аксинча, бир бутун Турон, Туркистонни Темурийлардек бошқаришни давом эттирди. Бунга Абдуллахон II давридаги тараққиёт мисол бўла олади.\nЛекин Астрахан Аштархонийлари на Темурийлар, на Шайбонийлар бўла олмади. Бир бутун Туркистон Дашти қипчоқ кўчманчи ўзбекларининг ўзаро уруғ-аймоқ ва қабилавий бошқарувга мойилликлари туфайли ягона Туркистон мамлакати, унинг автохтон ўтроқ дилингвизм тилли аҳолиси уч хонликка бўлиниб кетди. “Бирлашган ўзар, бирлашмаган тўзар” халқ мақоли амалда намоён бўлиб, ягона Туркистон аста секин Россия хомашё базасига, атеистик большевиклар мустамлакасига айланди.\nБу сўнгги ўзгаришлар иқтисодий тараққиёт, маърифий уйғонишлар сари интилишда, энг муҳими, миллий ўзликни англашда, маҳаллий аҳолини феодализм жаҳолатидан узоқлаштиришда ижобий излар қолдирган бўлсада, миллий қадриятлар, бой маданий мерос обидаларини сақлашда, аҳоли қатламларини диний диёнатли қилиб тарбиялашда жуда катта йўқотишларга олиб келди.\nБольшевикларнинг ленинча миллий сиёсати туфайли тарқоқ Туркистон СССР таркибидаги республикага айланди, унга Ўзбекистон деб ном берилди, халқи эса ўзбеклар деб аталди. Тўғри, бу тарихий жараёнларни амалга ошириш осон бўлмаган. Ўзбек сўзига дастлаб этник маъно ва мазмун касб эттиришнинг ўзи жуда оғир кечган.\nБугун ўзбек эканимиздан фахрланамиз. Бу фахр туйғуларини илк бор уйғотишда, ўзбек атамасининг миллат номига айланишида Туркистон зиёлилари, биринчи навбатда, жадидларнинг роли ва хизмати беқиёсдир. Беҳбудий, Фитрат, Чўлпон, Абдулла Қодирий ва Абдулла Авлонийнинг маърифий саъй-ҳаракатлари, адабий ижодий асарлари ва педагогик фаолиятлари, амалий ишларининг самараси буюк эканини эндиликда янада кенгроқ англаб етмоқдамиз.\n“Ўткан кунлар”, “Меҳробдан чаён” асарлари Абдулла Қодирийни ўзбек романчилиги асосчисига айлантирган. Аммо бу асарларнинг яна бир маънавий, тарбиявий ва сиёсий жиҳати борки, ўзбек деганда, Шайбонийхон билан Дашти қипчоқдан Ўрта Осиёга кириб келган саҳройи ўзбекларни эмас, балки уларгача бу заминда қадимдан яшаб келаётган ўтроқ туркийзабон халқни тушунмоқ кераклиги жуда моҳирона таърифланган.\nБутун мавжудот инсонга хизмат қилиши керак, чунки инсон унинг соҳибидир. У ақл ёрдамида илм эгаллайди, илм туфайли дунёни бошқаради. “Ақл — инсонларнинг пири комили, муршиди ягонасидур. Руҳ ишловчи, ақл бошловчидур. ...Инсонни ҳайвонлардан сўз ва ақл ила айирмишдур. Лекин инсон ақл ва идроки соясида ўзига келадирган зарар ва зулмлардан сақланур. Ер юзидаги ҳайвонларни асир қилиб, бўйнидан боғлаб, ипларининг учини қўлларига берган инсонларнинг ақлидур”.\nЎзбек халқи Шайбоний ўзбеклари Мовароуннаҳрга кириб келмасдан 5 аср аввал Ўзбекистон ҳудудлари ва унга туташ вилоятларда халқ сифатида узил-кесил шаклланиб бўлган эди, саҳройи ўзбеклар Ғарбий Қорахонийлар давлати даврида ўзбек халқи таркибига қўшилган этнографик қатлам эди, холос. Бу қатлам номи совет ҳокимиятининг Ўрта Осиёда миллий чегаралаш сиёсати туфайли рус шарқшунослари томонидан ўзбек халқига берилган ном бўлиб, баъзилар ўзбек халқи тарихи Ўзбекистон ССР ташкил топишидан бошланди, деган таъналар билан тарихий ҳақиқатни сохталаштиришга уринадилар. Жадидлар, Абдулла Қодирий ва Абдулла Авлоний тасаввурида ўзбек халқининг тарихий илдизлари жуда чуқурдир.\nЖадидлар кўтарган ўзликни англаш, миллат тилини асраш ва ривожлантириш, унинг адабий ва тарихий мероси асосида аҳоли қатламларини тарбиялаш миллатнинг вазифаси. Бу мақсад ва вазифа тарбия ва таълим орқали миллий сиёсий ҳокимият учун курашга олиб келмоғи керак. Улар миллий қадриятлар, дин ва диёнат, сиёсий ва маънавий барқарорликка эришмасдан туриб, истиқболли жамият қуриш мумкин эмас, деган ғоянинг байроқдори бўлдилар.\nМана шу тарихий ҳақиқат учун курашган маърифатпарварлардан бири Абдулла Авлоний бўлиб, у 1878 йилда Тошкентда “Мерганчи” маҳалласида тўқувчи оиласида туғилди, эски усул мактабини тамомлагандан кейин 12 ёшида мадрасага ўқишга кирди. Ўта иқтидорли бўлган Абдулла Авлоний 15 ёшида шеърлар ёза бошлади. Дастлабки шеърларидаёқ, халқни янги усул мактабларида ўқиб-ўрганишга тарғиб қилди.\nАбдулла Авлоний 1907 йилда “Шуҳрат”, “Осиё” номли янги газеталар чиқарди, лекин чор амалдорлари тез орада уларни ёптириб қўяди. Сўнг у “Садойи Туркистон” (1914-1915), “Турон” (1917), “Иштирокиюн” (1918) газеталарида, “Касабачилик ҳаракати” (1921) журналида муҳаррир бўлиб ишлайди. Ўша кезларда у ўзбек матбуотининг забардаст вакили, асосчиларидан бири сифатида танилади.\nХХ аср бошларида Ўзбекистоннинг ижтимоий-сиёсий ҳаётидаги педагогик фикрлар ривожида Абдулла Авлоний алоҳида ўрин эгаллади, бутун фаолияти даврида у ўз халқига хизмат қиладиган комил инсонни тарбиялаш, унинг маънавиятини шакллантиришга алоҳида эътибор берди.\nАбдулла Авлоний ўзбек халқининг санъати ва адабиёти ҳамда миллий маданиятини, халқ таълими ишларини йўлга қўйишда катта хизматлар қилган адиб, жамоат арбоби ва истеъдодли педагогдир. У ўзбек зиёлилари ичида биринчилардан бўлиб, ўзбек халқ театрини профессионал театрга айлантириш учун 1913 йилда “Турон” театр труппасини ташкил қилади. Мазкур труппа учун “Адвокатлик осонми?”, “Пинак”, “Икки муҳаббат”, “Портуғолия инқилоби” каби драмалар ёзди. “Қотили Карима”, “Уй тарбиясининг бир шакли”, “Хиёнаткор оиласи”, “Бадбахт келин”, “Жаҳолат”, “Ўликлар” каби саҳна асарларини татарча ва озарбайжончадан таржима қилади.\nАбдулла Авлоний 1917 йилдаги октябрь тўнтаришига қадар Туркистонда жуда катта ижтимоий-маърифий ишларни амалга оширган жадидлар ҳаракатининг кўзга кўринган намояндаларидан эди. У илғор зиёли кишилар қаторида театр томошалари ва матбуотдан тушган маблағлар ҳисобига дунёвий илмларни ўқитадиган “Усули жадид”, яъни янгича илғор усулдаги мактаблар очди ва бу мактабларда халқ болаларига ўзи дарс берди. Мактаб ўқувчилари, асосан, камбағал аҳоли фарзандлари бўлиб, ўқув жиҳозлари — парта ва доскаларни ўз қўли билан ясади. Мактабнинг камбағал ўқувчиларини кийим-кечак, озиқ-овқат, дафтар-қалам билан таъминлаш мақсадида дўстлари кўмагида “Хайрия жамияти” ташкил этади ва бу жамиятга ўзи раислик қилади.\nАбдулла Авлоний “Усули жадид” мактаблари учун тўрт қисмдан иборат “Адабиёт ёхуд миллий шеърлар”, “Биринчи муаллим” (1912), “Туркий гулистон ёхуд ахлоқ” (1913), “Иккинчи муаллим” (1915), “Мактаб гулистони” (1917) каби дарслик ва ўқиш китобларини яратди. Бу асарларида ва публицистик мақолаларида дунё халқлари маданиятини, илм-фанни, мактаб ва маорифни улуғлаб, ўз халқини илмли, маданиятли бўлишга чақирди.\nАбдулла Авлонийнинг педагогикага оид асарлари ичида “Туркий гулистон ёхуд ахлоқ” асари ХХ аср бошларидаги педагогик фикрлар тараққиётини ўрганиш соҳасида катта аҳамиятга моликдир.\nБу асар ахлоқий ва таълимий-тарбиявийдир. Асарда инсонларни “яхшиликка чақирувчи, ёмонликлардан қайтарувчи” илм-ахлоқ ҳақида фикр юритилади. Шу жиҳатдан қараганда, бу асар Юсуф Хос Ҳожибнинг “Қутадғу билиг”, Носир Хисравнинг “Саодатнома”, Саъдийнинг “Гулистон” ва “Бўстон”, Жомийнинг “Баҳористон”, Навоийнинг “Маҳбуб ул-қулуб”, Аҳмад Донишнинг “Фарзандларга васият” асарлари шаклидаги ўзига хос тарбиявий асардир.\nАбдулла Авлоний педагог сифатида бола тарбиясининг роли ҳақида фикр юритиб: “Агар бир киши ёшлигида нафси бузулиб, тарбиясиз, ахлоқсиз бўлиб ўсдими, аллоҳу акбар, бундай кишилардан яхшилик кутмоқ ердан туруб юлдузларга қўл узатмак кабидур”, дейди. Унинг фикрича, болаларда ахлоқий хислатларнинг таркиб топишида ижтимоий муҳит, оилавий шароит ва боланинг атрофидаги кишилар ғоят катта аҳамиятга эга. Ўзбек педагогикаси тарихида Абдулла Авлоний биринчи марта педагогикага “бола тарбиясининг фанидир”, деб таъриф берди.\nБолаларда фикрлаш қобилиятини ўстириш ва бу тарбия билан мунтазам шуғулланиш бениҳоя зарур ва муқаддас вазифа, деб ҳисоблайди. “Таълим-тарбия бериш муаллимларнинг виждонларига юкланган муқаддас вазифадир”, дейди Авлоний. Айни замонда у таълим ва тарбиянинг узвийлиги, узлуксизлиги ҳақида гапиради.\nАбдулла Авлоний бола тарбиясини нисбий равишда тўрт бўлимга ажратади: “Тарбиянинг замони”, “Бадан тарбияси”, “Фикр тарбияси”, “Ахлоқ тарбияси”.\n“Тарбиянинг замони” бўлимида тарбияни ёшликдан бериш зарурлигини, бу ишга ҳамма — ота-она, муаллим, ҳукумат ва бошқалар жалб этилиши кераклигини таъкидлайди. “Тарбия бизлар учун ё ҳаёт — ё мамот, ё нажот — ё ҳалокат, ё саодат — ё фалокат масаласидур”, деб уқтиради.\nТарбия хусусий иш эмас, у миллий, ижтимоий ишдир. Ҳар бир халқнинг тараққий қилиши, давлатларнинг қудратли бўлиши авлодлар тарбиясига кўп жиҳатдан боғлиқ, деб ҳисоблайди. Авлоний тарбиянинг доирасини кенг маънода тушунади. Уни биргина ахлоқ билан чегаралаб қўймайди. У, биринчи навбатда, боланинг соғлиғи ҳақида ғамхўрлик қилиш лозимлигини уқтиради.\nАвлоний фикрича, соғлом фикр, яхши ахлоқ, илм-маърифатга эга бўлиш учун баданни тарбия қилиш зарур. “Баданнинг саломат ва қувватли бўлмоғи инсонга энг керакли нарсадур. Чунки ўқимоқ, ўқитмоқ, ўрганмоқ ва ўргатмоқ учун инсонга кучли, касалсиз жасад лозимдир”. Абдулла Авлоний бадан тарбияси масаласида — болани соғлом қилиб ўстиришда ота-оналарга мурожаат қилса, болани фикр томондан тарбиялашда ўқитувчиларнинг фаолиятларига алоҳида эътибор беради.\nБолаларда фикрлаш қобилиятини ўстириш ва бу тарбия билан мунтазам шуғулланиш бениҳоя зарур ва муқаддас вазифа, деб ҳисоблайди. “Таълим-тарбия бериш муаллимларнинг виждонларига юкланган муқаддас вазифадир”, дейди Авлоний. Айни замонда у таълим ва тарбиянинг узвийлиги, узлуксизлиги ҳақида гапиради. “Дарс ила тарбия орасида бироз фарқ бор бўлса ҳам, иккиси бир-биридан айрилмайдурган, бирининг вужуди бирига боғланган жон ила тан кабидур”, дейди.\nАбдулла Авлоний фикрича, инсон бутун борлиқнинг кўрки ва шарафидир. Инсон ўз гўзаллиги ва мураккаблиги билан коинотдаги барча махлуқотлардан афзалдир. Бутун мавжудот инсонга хизмат қилиши керак, чунки инсон унинг соҳибидир. У ақл ёрдамида илм эгаллайди, илм туфайли дунёни бошқаради. “Ақл — инсонларнинг пири комили, муршиди ягонасидур. Руҳ ишловчи, ақл бошловчидур. ...Инсонни ҳайвонлардан сўз ва ақл ила айирмишдур. Лекин инсон ақл ва идроки соясида ўзига келадирган зарар ва зулмлардан сақланур. Ер юзидаги ҳайвонларни асир қилиб, бўйнидан боғлаб, ипларининг учини қўлларига берган инсонларнинг ақлидур”.\nАвлоний инсонга ва унинг ақлига юксак баҳо беради: “Илм инсонларнинг мадори, ҳаёти, раҳбари нажотидур. Ҳар нарса кўп бўлса, баҳоси арзон бўлур, аммо ақл эса илм ва тажриба соясида қанча кўпайса, шунча қимматбаҳо бўлур”. Абдулла Авлоний “Туркий гулистон ёхуд ахлоқ” китобида илм тўғрисида бундай дейди: “Илм дунёнинг иззати, охиратнинг шарофатидур. Илм инсон учун ғоят олий, муқаддаc бир фазилатдур. Зероки, илм бизга ўз аҳволимизни, ҳаракатимизни ойна каби кўрсатур. Зеҳнимизни, фикримизни қилич каби ўткур қилур. ...Илмсиз инсон мевасиз дарахт кабидур... Бизларни жаҳолат, қоронғуликдан қутқарур”.\nАдибнинг образли ифодасига кўра, илм бамисоли бодомнинг ичидаги мағиз. Уни қўлга киритиш учун меҳнат қилиш, яъни чақиб, уни пўчоғидан ажратиб олиш керак. Абдулла Авлоний илмнинг жамият тараққиётидаги ролини яхши тушунади. Шунинг учун ҳам у ёшларни илм сирларини билишга, ҳодисалар моҳиятини ечишга, китоб мутолаа қилишга чақиради. Унинг фикрича, илм агар жамият манфаатига хизмат қилмаса, халқ фаровонлиги йўлида қўлланмаса, у ўликдир. Абдулла Авлоний ўз илмини амалда қўллай оладиган кишиларга юксак баҳо беради, уларни доно инсонлар, деб атайди. Абдулла Авлоний ўтмиш мутафаккирлари каби ёшларни фойдали касб-ҳунар эгаллашга чақиради. Адиб бойлик кетидан қувувчиларнинг одамгарчиликка тўғри келмайдиган ишларини кўриб, улардан нафратланади. Авлоний ёшларни бойликка ружу қўймасликка ундайди. Бойликни ўткинчи булутга ўхшатади. Аллома меҳнатсиз кун кечиришни барча ёмон сифатларнинг ибтидоси, деб ҳисоблайди.\nАбдулла Авлоний 1918 йилдан бошлаб республикамизда ўқитувчилар уюшмаси, қоровуллар, тунукачилар, кўнчилар, ҳунармандлар ва босмахона ходимларининг касаба уюшмаларини ташкил қилиб, уларга раҳбарлик қилади. Собиқ эски шаҳар ишчи-деҳқон совет ижроия комитетига раис этиб сайланади. Туркистон республикаси миллий комиссариятининг масъул ходими сифатида миллий урф-одатлар ва янгича маданий нормалар ҳамда қонунларга доир масалалар билан шуғулланади.\n1919-1920 йилларда Авлоний Афғонистоннинг Ҳирот шаҳрида совет элчихонасида бош консул бўлиб ишлади. Халқимиз ўртасида биродарликни мустаҳкамлаш соҳасида олиб борган ишлари учун Афғонистон шоҳи Омонуллахон томонидан кумуш соат билан тақдирланди.\n1920 йилларда Авлоний турли ижтимоий вазифалар билан бирга, муаллимлик касбини ҳам давом эттирди, саводсизликни тугатишда фаол қатнашди, Тошкентда ташкил қилинган ўлка билим юрти, сўнгра хотин-қизлар билим юртида мудирлик қилди. У халқ маорифи институтида, туркфронт ҳарбий мактабида (ҳарбий билим юрти) ўқитувчи бўлиб ишлади. 1924-1929 йилларда Ўрта Осиё давлат университетида (САГУ) ўқитувчилик қилиш билан бирга, илмий-тадқиқот ишларини ҳам олиб борди.\nАбдулла Авлоний янги адабиёт дастури асосида 1933 йилда ўзбек мактабларининг VII синфлари учун “Адабиёт хрестоматияси”ни тузди. Унинг фаолияти юксак қадрланиб, узоқ йиллик ҳалол меҳнати учун 1925 йилда “Меҳнат қаҳрамони” унвони, 1930 йилда меҳнатсеварлиги, илмий ишлари ва асарлари учун “Ўзбекистон маорифи зарбдори” унвони берилди.\nАбдулла Авлонийнинг таълим-тарбия соҳасидаги қарашлари ўзбек халқининг руҳияти, турмуш тарзи, миллий қадриятлари билан чамбарчас боғланган. Унинг бой педагогик мероси миллий мактаб, миллий педагогикани ривожлантиришда қимматбаҳо манба бўлиб хизмат қилади. Шу маънода Авлонийнинг сиймоси, фаолияти биз учун қадрли ва ибрат тимсолидир.“\nНизомий номидаги ТДПУ профессори, академик


Яҳова Шоҳидларининг умумжаҳон фаолиятига хайр-эҳсон қилиш | Тадқиқ сони\nТИЛИДА ЎҚИШ аймара албан амхар арабча арман бенгала бикол болгар валяйта венгер вьетнам ган грек грузин гуарани гужарати дат иврит игбо илоки инглиз индонез исланд исоко испан итальян йоруба каннада каталан кечуа (Боливия) кикамба кикуйю киньяруанда кирибати кирунди корейс креол (Гаити) ламба латиш литва луганда луо майя македон малагаси малайя малаялам маратҳ михе монгол немис неосоломоник непал нидерланд норвег озарбайжон озарбайжон (кирилл ёзувида) оромо осетин пангасинан панжоб папьяменто (Аруба) папьяменто (Кюрасао) поляк португал румин рус самар-лейте самоа санго сапотек (истмус) себуан серб серб (лотин ёзувида) сингал словак словен сранан-тонго суахили тагал тай тамил телугу тив тиграй тожик ток-писин тотор тувалу тумбука турк туркман туркман (кирилл ёзувида) украин урду фижи фин форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хорват цоцил чех читонга (Малави) чичева чуваш швед шона эстон эфик япон ўзбекча қирғиз қозоқ\nЯҲОВА — сахий Аллоҳдир (Ёқб. 1:17). Ям-яшил Ер сайёрасини ўраб турган юлдузларга тўла бепоён осмон Яҳованинг ижоди бўлиб, Унинг сахийлигидан далолат беради (Заб. 64:13, 14; 146:7, 8; 148:3, 4).\nСано бастакори Парвардигордан ғоят миннатдор бўлган. Бу, уни Аллоҳнинг ишларини тараннум этадиган қўшиқ басталашга ундаган. Забурнинг 103- саносини ўқинг ва ёзувчининг ҳис-туйғуларига эътибор беринг. У қуйидагича деган: «Ҳаёт эканман, Эгамни тараннум этаман, бор эканман, Худойимга ҳамду сано куйлайман» (Заб. 103:33). Хўш, сизда ҳам шундай истак борми?\nСАХИЙЛИКНИНГ ОЛИЙ НАМУНАСИ\nЯҳова, биз ҳам Унинг сахийлигига тақлид қилишимизни хоҳлайди. Қолаверса, ушбу фазилатни намоён этишимиз учун муайян сабабларни тақдим этади. Аллоҳ, ҳаворий Павлусни мана бу сўзларни ёзишига илҳомлантирган: «Бу замонда бой бўлганларга шундай буюр: улар кеккаймасинлар ҳамда бевафо бойликка эмас, балки завқ олишимиз учун ҳар нарсани мўл-кўл қилиб тақдим этаётган Аллоҳга таянсинлар, яхшилик қилиб, эзгу ишлари билан бойисинлар, сахий бўлсинлар ва бор нарсаларини баҳам кўришга шай турсинлар, ҳақиқий ҳаётни қўлдан бой бермаслик учун, келажакка мустаҳкам пойдевор бўладиган ҳамда йўқ бўлмайдиган хазина тўплашсин» (1 Тим. 6:17–19).\nПавлус Коринфдаги жамоатга иккинчи мактубини йўллаганида, беришга нисбатан тўғри нуқтаи назарда бўлиш кераклигини таъкидлаган. У шундай деб ёзган: «Ҳар бир инсон норози бўлиб ёки мажбурият юзасидан эмас, балки кўнглида ният этганини берсин. Чунки Аллоҳ қувонч билан берганни севади» (2 Кор. 9:7). Кейин эса, Павлус сахийлик ила бериш кимларга фойда келтириши ҳақида айтган, яъни олувчилар, чунки уларнинг эҳтиёжлари қондирилади ҳамда берувчилар, зеро уларга маънавий баракалар ёғдирилади (2 Кор. 9:11–14).\nПавлус ушбу мактубнинг якунида Худонинг сахийлигини ошкор этувчи яққол далил келтириб: «Сўз билан таърифлаб бўлмайдиган ҳадяси учун Аллоҳга шукрлар бўлсин!» — деган (2 Кор. 9:15). Яҳованинг ҳадяси, Исо Масиҳ орқали одамзодга қилган барча яхшиликларини ўз ичига олади. Бу шунчалик юксакки, унинг қадр-қимматини сўз билан тўла ифодалашнинг иложи йўқ.\nЯҳова ва Унинг Ўғли биз учун ҳалигача қилиб келаётган ҳамма ишларидан миннатдор эканимизни қай йўсин кўрсата оламиз? Сахийликни намоён этишимизнинг бир йўли, имкон қадар ўз вақтимиз, кучимиз ва маблағимизни ҳақ топинишнинг олға сурилишига сарфлашдир (1 Сол. 22:14; 29:3–5; Луқо 21:1–4).\nБаъзи мамлакатларда умумжаҳон воизлик фаолиятини пул билан қўллаб-қувватлашдан ташқари эҳсон қилишнинг бошқа усуллари ҳам бор.


1 Декабрь 12:20\nУмуман олганда, Биринчи Президент куни нафақат Қозоғистонда, балки дунёнинг бир қатор давлатларида расмий равишда нишонланади. Масалан, Президент куни АҚШда азалдан нишонланиб келинади. АҚШнинг биринчи президенти Джордж Вашингтон таваллуд топган кун 22 феврал 1885 йилдан бери Вашингтон куни деб номланади. Авраам Линколннинг туғилган куни 12 феврал. Америка Қўшма Штатлари аҳолиси ушбу икки шахснинг туғилган кунларини ўтган асрнинг 70-йиллардан бери нишонлаб, феврал ойининг учинчи душанбасини Президент куни сифатида нишонламоқда. Бироқ, аксарият америкаликлар ушбу байрамни ҳозирда Джордж Вашингтон куни сифатида нишонлайдилар.\nТуркияда Мустафо Камол Отатурк Самсонга бориб, босқинчиларга қарши уруш эълон қилган кун 19 май (1919) – «Отатуркни ёд олиш, ёшлар ва спорт куни» сифатида нишонланади. Турклар расмий равишда бу кунни мустақиллик учун курашнинг бошланиши деб билишади. Отатуркнинг ўзи миллат учун ушбу муҳим кунни таъкидлаб: «Мен 19 майда туғилганман», деди. Ушбу байрам биринчи марта 1935 йил 24 майда Туркияда Отатурк куни сифатида нишонланган. Шу куни «Галатасарой» ва «Фенербахче» жамоалари бошқа спортчилар қатори Истанбулда Спорт кунини ўтказдилар.\nПрезидент куни Буюк Британия ва Голландияда (Қиролича куни), Исландия ва Анголада ҳам нишонланади.\nМустақил Қозоғистон тарихида президентлик сайловлари бир кунда ўтказилмаган. Биринчидан, 1991 йил 16 октябрда Жоғарғы Кеңес «Қозоқ ССР Президенти сайлови тўғрисида»ги қонунни қабул қилди. Ушбу қонун билан бирга 1991 йил 1 декабр Қозоқ ССР Президенти сайлови куни сифатида белгиланган фармон чиқарилди. Шундай қилиб, Қозоғистон тарихида биринчи марта республика Президенти умумий, тенг ва тўғридан-тўғри сайлов ҳуқуқи асосида яширин овоз бериш йўли билан сайланди.\n1991 йил 1 декабрда Нурсултон Назарбоев Қозоғистон тарихидаги илк миллий сайловда ғолиб бўлди. 5 декабр куни Марказий сайлов комиссияси сайловларнинг якуний натижаларини эълон қилди. Унга кўра, мамлакатдаги 21 та округ бўйича 9 961 242 киши сайловчилар рўйхатига киритилган. Сайловларда 8 788 726 киши ёки уларнинг 88,23% иштирок этди. Сайлов натижаларига кўра, 8 681 276 сайловчи Нурсултон Назарбоевга овоз берди, бу умумий сайловчиларнинг 98,78 фоизини ташкил этади. Шундай қилиб, Нурсултон Назарбоев биринчи марта халқ томонидан сайланган Қозоғистон Президенти мандатини қўлга киритди. Биринчи Президентнинг расмий инаугурацияси 1991 йил 10 декабрда бўлиб ўтди. Олти кундан кейин Қозоғистон Республикаси ўз мустақиллигини дунёга эълон қилди.\n2011 йил 10 декабрда Қозоғистон Республикаси парламенти депутатлари ташаббуси билан «Қозоғистон Республикасида байрамлар тўғрисида» Қозоғистон Республикасининг Қонунига ўзгартиш киритиш тўғрисида «Қозоғистон Республикаси Қонуни қабул қилинди. Ушбу қонун 1 декабрни Қозоғистон Республикасининг Биринчи Президенти куни сифатида белгилайди. Яъни, бугун Биринчи Президент куни Қозоғистонда 8-чи марта нишонланмоқда.\n#ҚР Биринчи Президенти– Елбасы\nҒалаба куни - халқ қаҳрамонлигининг ёрқин рамзидир - Нурсултон Назарбоев\nАқтўбедаги Қозоғистон ҳарбий олий таълим муассасасини 70 дан ортиқ муҳандис, учувчи ва шифокорлар битиради\nБуюк Британия «Челси» футбол клубини сотишга рухсат берди\nЎзбекистонда геоахборот технологиялари маркази ташкил этилади\nҚозоғистонлик ёш теннисчилар Ролан Гаррос турнирида иштирок этишади\n10 дан ортиқ халқаро ташкилотлар референдум учун аккредитациядан ўтди – ҚР ТИВ\nҚозоғистонда Улуғ Ватан уруши фахрийлари пуллик йўлларда бепул юришади\n26 май куни Бишкекда биринчи Евроосиё иқтисодий форуми бўлиб ўтади\nКейинги уч кун совуқ ва ёмғирли бўлади – Қазгидромет\nАлматида 185 нафар кўп болали оила уй-жой билан таъминланади\nБугун Қозоғистонда 3,6 млн ўқувчи учун сўнгги қўнғироқ чалинди\nҚасим-Жомарт Тоқаев Binance асосчиси ва бош директори Чангпенг Чжаони қабул қилди\nЖорий йилда Қозоғистонда экин майдонлари 105 минг гектарга кенгайди\nНур-Султан шаҳрида ўқувчилар учун қўшимча таълим маркази очилади\nҚасим-Жомарт Тоқаев АҚШ Президентига ҳамдардлик телеграммаси йўллади\nҚозоғистонда мактабдаги домбра дарси Гиннеснинг рекордлар китобига киритилиши мумкин


«Солиқ ва божхона хабарлари» газетасининг 2013 йил 2 июль 26-сони - Gazeta.Norma.uz\n«Солиқ ва божхона хабарлари», №26, 2013й. 2 июль\nКоммунал хизматлар компенсацияси: Солиқ идорасининг позицияси\nИжарага берувчи томонидан ижарачидан истеъмол қилинган коммунал хизматлар, электр энергияси, алоқа хизматлари учун олинган қоплаш суммаларига солиқ солиш тартиби тўғрисида\nҚонунни қўллаш амалиёти\nқонун ҳужжатларимизда мустаҳкамлаб қўйилган икки принцип нима сабабдан амалиётда иш бермаяпти, тўғрироғи, нега ундан фойдаланмаяптилар?\nЗаргарлик буюмига акциз солиғи\nНаҳотки фуқаролардан қайта ишлашга қабул қилинадиган заргарлик буюмларига қайта ишлашга берилган хом ашё сифатида қаралса, ахир биз жисмоний шахслардан шахсий заргарлик буюмларини оламизку?\nИжарага олинган ускуна олиб кирилса\nУскунани вақтинчалик олиб кириш тўғрисида\nТугатиш чоғида ТМЗни сотиб тугатиш\nКредиторлар билан ҳисоб-китоб қилиш учун омборда сақланаётган хом ашё ва тайёр маҳсулот қолдиқларини таннархи бўйича сотишга мажбурмиз. Мазкур ҳолда қандай солиқ мажбуриятлари юзага келади?\nФирмада камомад чиқса, бухгалтер нима қилиши керак?\nОмборимизда материаллар камомади аниқланди. Уни қандай проводкалар билан акс эттириш керак\nЎз бизнесини бошловчиларга\nСавдони нимадан бошлаш керак?\nАлкоголь сотишга ихтисослашган дўконлар учун қандай талаб ва чекловлар белгиланган? Лицензия керакми?\nДавлат божхона қўмитаси Олий ҳарбий божхона институтида битирувчиларга дипломлар топшириш маросими ўтказилди.\nОлиб чиқиш учун хулоса талаб қилинади\nХорижда хўжалик юритувчи субъектларни барпо этишда иштирок этиш масаласи қандай меъёрий ҳужжатлар билан тартибга солинади?\nУкраина ва ЕИда ишлаб чиқарилган крахмал Ўзбекистонга олиб кирилганда божхона божи, акциз солиғи ва ҚҚС қандай ставкаларда тўланади?\nНазорат қилинадиган юкларни олиб киришга рухсат керак\nЎғитлар органик маъданли, заҳарсиз бўлиб, хавфлилик даражасига эга эмас. Бундай товарни республикамиз ҳудудига олиб кириш тартиби қандай?\nХЙТ кимга ташиш учун рухсат беради\nЙўл-транспорт воситаларида божхона муҳрлари ва пломбаларидан фойдаланиб юк ташишга рухсат бериш тўғрисидаги гувоҳномани узоқ муддатга олишимиз мумкинми?\nИнкассация қиламизми ёки ўзимиз топширамизми?\nНақд пул тушуми жуда оз бўлади. Биз инкассатор билан шартнома тузишимиз керакми\nҲунаридан зар ундираётганлар\nТанбурни италияда чалдирган уста


Наманган вилояти касаба уюшмалари ташкилотлари Бирлашмасининг расмий сайтиДавлат дастури амалда from\nЯХШИЛИККА ХИЗМАТ ҚИЛИБ…\nДунёда инсонга яхшилик қилиш, унинг кўнглига шодлик улашишдан ортиқроқ савоб йўқ аслида. Киши қачон хурсанд бўлади: танаси со-, кўнгли хотиржам бўлганда. Кейинги йилларда касаба уюшмалари тизимидаги ишлар айни шу тамойилга асосланмоқда. Хусусан, ёш авлод вакилларидан тортиб нуронийлар қатламигача – барча-барчани соғломлаштириш жараёни изчиллик билан ташкил этилмоқда. Биргина Наманган вилоятида ҳам бу ишларга етарлича эътибор қаратилмоқда.\n«Соғлом она ва бола йили» Давлат дастури доирасида кам таъминланган, кўп болали ҳамда олис ҳудудларда яшовчи оилаларнинг аёлларидан 29 нафари касаба уюшмалари тизимидаги санаторийларда соғломлаштирилди. Ушбу мақсад учун ижтимоий суғурта маблағларидан 23 млн. 161 минг сўм йўналтирилди. Шунингдек,\nтиббиёт ходимларидан 18 нафари, таълим фидойиларидан 20 нафари ҳам санаторийлардаги қулай шароитлардан унумли фойдаланишга эришишди.\nФарзанд кўриш илинжида умр кечираётган жуфтликларга нажот йўлини кўрсатаётган, бу борадаги тажрибаси бир неча карра ўзини оқлаган «Умид гулшани» санаторийсига фарзанд кўрмаган ёш оилаларнинг ишлайдиган аъзоларидан 14 нафари жўнатилди.\nШунингдек, ишлайдиган кексалардан 20 нафари ҳам соғломлаштириш жараёнини замонавий, қулай, юксак тиббий малака ривожланган масканларимизда ўтказиб қайтишди. Таъкидлаш зарурки, санаб ўтилган 101 нафар юртдошларимизнинг барчаси бепул соғломлаштирилди.\nУшбу имтиёздан фойдаланиб қайтганлар фикрини тинглар эканмиз, ишчи-ходим ҳамда унинг яқинларига яратилган шароит, берилган имтиёз ва турли кўринишдаги кўмак туфайли минг-минглаб оилаларнинг қувончига қувонч қўшилаётгани ҳақидаги эътирофларнинг ўринли эканига ишончимиз комил бўлмоқда.


Ўзбекистонлик меҳнат муҳожири Қозоғистон ҳибсхонасида қолади - BBC O'zbek\nЎзбекистонлик меҳнат муҳожири Қозоғистон ҳибсхонасида қолади\nҚозоғистоннинг Ўрол шаҳрида ҳибсга олинган ўзбекистонлик меҳнат муҳожири Собир Носиров яна 5 ой ҳибсхонада сақланади.\nУнинг укаси томонидан БМТнинг Қийноқлар қарши қўмитасига ёзган ариза асосида Қозоғистон Бош прокуратураси шундай қарор чиқарган.\nЎзбекистонда Акромийлар оқимида аъзоликда ва яна бир неча оғир жиноятларни содир этганликда айбланиб қидирувга берилган Собир Носировнинг яқинлари унинг айбсиз эканлигини таъкидлашади.\nИнсон ҳуқуқлари бўйича бюронинг Ғарбий Қозоғистондаги филиали директори Павел Кочетков бошчилигида БМТнинг қийноқларга қарши қўмитасига Носиров иши бўйича 28 та ҳужжат йўлланган ва Қозоғистон ҳукумати қийноқлар мунтазам қўлланади деб топилган Ўзбекистонга Носировни экстрадиция қилиш халқаро қонун меъёрларига тўғри келмаслиги айтилган.\n- Бундай ҳолатда икки давлатга ҳам қарши иш кўриб чиқилади. Айбланувчини ушлаб турган ва уни сўраган давлатлардаги аҳвол ўрганилади, - дейди Павел Кочетков.\nБМТнинг қийноқларга қарши қўмитаси томонидан юборилган хатда Носировнинг аризаси ушбу қўмитада кўриб чиқилмагунча Қозоғистон ҳукуматидан Ўзбекистонга экстрадиция қилмай туришлик сўралган.\nФарғона шаҳри прокуратураси томонидан Собир Носировга Ички ишлар ходимларига ҳужум қилиш, қурол тортиб олиш, террористик ҳаракатларда иштирок этиш ва тайёргарлик кўриш каби айбловлар қўйилган ва 2006 йил феврал ойида давлатлараро қидирувга берилган.\nЖумладан, Собир Носиров 12-13 май куни Андижон воқеаларида бевосита иштирок этмаган бўлса-да, Ўзбекистонда тақиқланган "Акромийлар" диний экстремистик ташкилотда фаол иштирок этгани, ишлаб турган корхонасидан оладиган маошнинг 1/5 қисмини ушбу ташкилот жамғармасига ўтказганлиги айтилади.\nСобир Носировнинг укаси Абдулло ушбу айбловлар ёлғонлигини ва уларнинг қўлида 2007 йил декабр ойида Қўқон шаҳар ички ишлар бошқармаси томонидан қидирувда эмаслиги ҳақида маълумотнома борлигини айтади.\nАкасига қўйилган "Акромийлар" оқимига пул ўтказиш ҳам ҳақиқатдан йироқлигини айтади.\n"Прокуратура қидирув қоғозида акам қанақадир Узконтех деган фирмада ишлаб пулларининг 1/5 тўлаб юрган экан. Акам Узконтехда ишламаган. Якка тадбиркорлик билан шуғулланган одам бошқа жойда ишлолмайди. Акам ўша вақтларда хусусий тадбиркорлик қилган. Уйда ўзимиз ака-укалар стол-стул чиқарганмиз," - дейди Абдулло.\nСобир Носировнинг ҳибсга олинганига 3 ойдан ошган бўлса-да, ҳуқуқ ҳимоячиси Павел Кочетков Ўзбекистондан экстрадиция бўйича қўшимча ҳужжат келмаганини айтди.\nФарғона вилоят прокуратураси экстрация масалари билан шуғулланувчи ва ўзини Аҳмаджон ака деб таништирган ходим Носиров иши бўйича Фарғона шаҳрига борсак ёки ёзма мурожаат қилсак батафсил жавоб беришини айтди.\nАҳмаджон акага кўра, экстрадиция масаласи бўйича ишлар қонунда кўрсатилгандек кетаётган бўлиши керак.\n"Тегишли тартибда қонуний кўриб чиқилади. Қозоғистоннинг сўровига биз ҳам сўров билан жавоб берган бўлишимиз мумкин. Менимча экстрадицион жараёни кетаяпти. Ҳужжатларда бирор англашмовчилик бўлса юқори идоралар орқали тегишли тартибда ҳал бўлади",- дейди Аҳмаджон ака.\nЎзбекистонлик Собир Носиров 2006 йилдан бери Россияда қурилиш объектларида қонунинй равишда ишлаб юрган. Шу йилнинг 23 июль куни миграцион ҳужжатининг муддати битгач, уни янгилаш мақсадида Қозоғистон ҳудудига ўтганда чегарачилар томонидан қўлга олинади.


Воҳамизда байрам шукуҳи\nВилоятимизнинг маданият ва истироҳат боғлари, таълим муассасалари, маҳаллалар, хонадонларда Янги йил шодиёналари давом этмоқда. Кўчалар, хиёбонлар байрамона қиёфа касб этган, камалакранг чироқлар ёғдусидан ял-ял товланган арчалар атрофида шодон қий¬қириб, Қорбобо Қорқиз билан суҳбатлашаётган болалар шодлиги дилларга қувонч бағишлайди. Янги орзу, янги умидлар билан Янги йилни қаршилайсан.\nЯнги йил байрамини кўтаринки руҳда нишонлашга ви¬лоя¬тимизда қизғин тайёргарлик кўрилди. Туман ва шаҳарлардаги марказий хиёбонлар, майдонларда байрам арчалари ўрнатилиб, безатилди.\nШу кунларда арча атрофида ташкил этилаётган театрлаштирилган томошалар, болаларбоп концерт дастурлари нафақат жажжи ўғил-қизларнинг, балки, катталарнинг ҳам қувончига қувонч қўшмоқда.\nБайрам тантаналари Бухоро шаҳридаги Мухтор Ашрафий ¬хиёбони, "Семурғ" спорт комплекси, Абу Али ибн Сино номидаги фавворалар майдони, Ҳақиқат кўчаси ва Арк қалъаси олдидаги майдонда бўлиб ўтмоқда.\nТадбирларда Абу Али ибн Сино, "Замондош", Бобур, Рудакий номли маданият ва аҳоли дам олиш марказлари бадиий ҳаваскорлари, "Бухоро юлдузлари" дорбозлари, "Лаъли" эстрада ва цирк гуруҳи, "Моҳи Ситора", "Нозанин" фольклор-этнографик халқ жамоалари, Ёшлар иттифоқи вилоят кенгаши ва таълим муассасалари томонидан тайёрланган мусиқий ҳамда театрлаштирилган чиқишлар намойиш этилмоқда.\n— Янги йил байрами барчамиз орзиқиб кутадиган севимли байрам, — дейди тадбирда иштирок этаётган вилоят Баркамол авлод болалар маркази тўгарак аъзоси Рухшона Рус¬тамова. — Бу байрамда ҳамма бир-бирига совға улашади. Биз ҳам томошабинларни ўзимиз тайёрлаган чиройли рақслар билан хурсанд қилдик.\nБухоро шаҳридаги "Семурғ" спорт комплексида байрам ¬шодиёналари давом этмоқда. Бино марказига ўрнатилган кўркам арча юзлаб ўйинчоқлар, ¬чироқлар билан безатилган. Янги йил байрамига бағишланган театрлаштирилган-мусиқий тадбирлар аҳолига кўтаринки кайфият бағишламоқда.\n— Янги йил болажонлар учун унутилмас байрам, — дейди бу ерга ташриф буюрган меҳмонлардан бири Дилшод Турдиев. — Оила аъзоларимиз билан шаҳримиз хиёбонларида ташкил этилган тадбирларни маза қилиб томоша қиляпмиз. Фарзандларим Маликахон ва Шоҳжаҳон йил давомида интиқиб кутган Қорбобо, Қорқиз билан учрашганида ниҳоятда севинишди. Тинч ва фаровон юртга ана шундай байрамлар ярашади.\nҲақиқат кўчасидаги шодиёналарда Бухоро давлат университети ва тиббиёт инс¬титути талабаларининг саҳна кўринишлари, Бухоро шаҳридаги 31- ва 23-мактаблар ўқувчиларининг қувноқ қўшиқ ва рақслари болажонларга бир олам шодлик бағишлади.\nБайрам томошалари 2018 йилнинг 10 январигача, яъни ўқувчиларнинг қишки таътил кунлари ниҳоясига етгунча давом этади.


«Келинойим бахтимни боғлади…» » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Hikoyalar » «Келинойим бахтимни боғлади…»\n«Келинойим бахтимни боғлади…»\nHikoyalar / Oila haqida\nОтамдан бевақт айрилганимиздан сўнг онам акам иккимизни ёлғиз катта қилди. Онамнинг чеккан азоблари менга аён. Мактабда ўқитувчилик қилишдан ташқари, тикиш-бичиш билан ҳам шуғулланарди. Шу меҳнатлари орқасидан бизни ўқитдилар, бировдан кам қилмади.\nАкам олийгоҳни тугатиб ишга кирди. Мен эса институт талабаси эдим. Онам нафақага чиқди. «Энди келин олсам, бу ёғига роҳатларингни кўриб яшасам», деб орзу қиларди. Акам келин танлашни онамга қўйиб берди. Онагинам суюна-суюна келин излашга тушиб кетди. Уч-тўрт қизни суриштирди. Учрашувлар белгиланди. Наргиза исмли, мен тенги, коллежни битирган бир қиз билан бир-бирига ёқишибди. Онам соддагина аёл эди. Ҳаммани ҳам ўзимизга ўхшаган деб санаганми, қизни кўп суриштирмади…\nТўй ўтгач, келинойим билан яқиндан танишиб олдим. Сирлашгим, кўнглимни очгим, унинг ҳам мен билан яқин дугона бўлиши учун ҳаракат қилардим. Доим табассум қилиб турувчи, ҳамма гапга лаббай деб жавоб берадиган келинойимни қариндошлардан тортиб қўшниларгача яхши кўриб қолганди. Акам ҳам бахтдан сармаст эди. Онам «Бахтимга ўзим истагандан зиёда келин тушди», деб қувончлари ичига сиғмасди. Бу аслида ниқоб эканини ким ҳам билибди, дейсиз? Ширин сўзлар замирида кўнгли қоралик яширинган экан…\nБир куни ўқишдан эрта келдим. Онам қариндошимизнинг бешик тўйига кетган, акам ишда эди. Келинойим қаерда экан, деб энди уй остонасидан кираётгандим, телефонда гаплашаётгани қулоғимга чалинди.\n- Ҳа, қайнонам ҳам қаергадир даф бўлди. Йўқолиб кетсин, кўришга тоқатим йўқ. Ҳм… ҳали кўрасан, дугон. Ўғлининг бошини айлантириб олганман. Ҳар кечқурун онаси кун бермаётганини айтиб, йиғлаб оламан. Аммо онасига ҳали бир оғиз гапира олгани йўқ, бу қўрқоқ. Синглиси бўлса мулойим супурги. Ҳамма уй ишларини қилдириб оламан. Нима? Йўқ, ҳали совчи келгани йўқ. Келса ҳам думини тугаман. Ҳали менга кўп керак бўлади… Охири ҳалиги жиянимга узатишга кўндирарман.\nСезиб қолмасин дея дарров ортимга қайтдим. Эшитганларим туш бўлишини жуда истардим. Онам билса, қон босими ошади, деб индамадим. Акамга айтсам, хотини билан жанжаллашиб қолишидан қўрқдим. Балки бу икки дугонанинг оддий ғийбатидир. Эҳтимол кўнглида бундай гаплари йўқдир, деб ўзимни ишонтирдим. Шу билан бу гапларни унутиб юбордим.\nКелинойим доимгидек хушмуомала ва меҳрибон эди. Акам унга ўзидан кўпроқ ишонарди. Акамнинг онамдан узоқлашиб кетаётгани менга яққол сезиларди. Авваллари ишдан сўнг онам билан гаплашиб ўтиришарди. Энди эса овқатдан сўнг келинойим бирор баҳона билан уйга чақирар, шу бўйи кўринмасди. Онам акамни қалбан соғинаётганини сезардим, аммо буни билдирмасди. Икки ёшнинг бахтли эканини кўриш уларга етарли эди.\nОрадан бир йил ўтди. Келинойим ҳомиладор эди ўшанда. Охирги курс эдим. Бир куни ўқишдан қайтаётгандим, қўшним имлаб қолди:\n- Ҳа, Зиёдахон. Сизнинг тўйингизни ҳам бир кўрарканмиз-да. Кечаги совчилар дурустга ўхшади, нима жавоб қилдинглар? Мендан сўрашганда сени роса мақтадим…\n- Билмасам… келгани йўқ, — дедим ийманиб.\n- Вой, келинойингиз билан гаплашаётганига кўзим тушганди.\nБир вақтлар келинойим айтган ўша нохуш гаплар ёдимга тушди: «Келса, ўзим думини тугаман». Наҳотки!?\nЎйлаганларим ичимда қолиб кетаверди. Онамга келинойим менга келган совчиларни йўқотаяпти экан, деб айтишга уялдим. Аммо бунга амин бўлиш учун келинойимнинг ўзидан сўрай қолдим.\n- Кеча уйга кимдир келдими? Қўшнилар кўрганмиш…\nКелинойим бироз талмовсираб қолди:\n- Ҳа-я… айтиш хаёлимдан кўтарилибди. Ўлсин, ўқимаган, ҳунарсиз, камбағал оиладан экан. Йўқ, дея қолдим… Ойим эшитиб хафа бўлмасинлар, деб. Ҳали сизга зўр жойлардан чиқади, Зиёдахон.\nКелинойимга яна ишондим.\nОлийгоҳимиздаги бошқа факультетда ўқийдиган бир йигит анчадан бери мени кузатиб юрарди. Келишган, ўзига тўқ оиладанлиги билиниб турар, жиддий ва ўқимишли эди. Дугоналаримнинг гапига кўра, кимдандир менинг манзилимни олибди. Совчи жўнатармиш…\nЎқишдан қайтаётганимда ўзи йўлимдан чиқди.\n- Яхшимисиз, Зиёдахон, — деди у бироз жилмайиб. — Сизни анчадан бери кузатардим. Худди… кўнглимдаги қизсиз. Агар… йўқ демасангиз, эртага уйингизга одамларим боришади. Икки томон хўп деса, сизни учрашувга таклиф этардим. Бир-биримиз билан яқиндан танишиб олардик.\nЯширмайман, бу йигит менинг орзуйимдаги инсон эди. Уялганимдан ҳеч нима дея олмадим. У сукутимни тўғри қабул қилди ва мени бекатгача кузатиб қўйди. Унинг совчиларини интиқиб кутдим. Онамга шипшиб қўйишни унутмадим. Келинойим бу сафар ҳам қайтармасин, деб уларга ҳам ўзим ёқтирган йигитдан элчи келаётганини айтдим.\nАммо… улар келмади.\nЎша йигит кўринмай қолди. Бир-икки ҳафтадан сўнг олийгоҳ ёнида учратиб қолдим. У мени кўриб, ғижингандек ўтиб кетди. Ҳайрон бўлганча қолавердим…\nБарчаси бироз вақт ўтгач маълум бўлди. Йигит яқин бир дугонамга ичидагиларни айтибди:\n- Зиёдахонни яхши қиз деб ўйлардим. Дугонангизга айтиб қўйинг, ўз шаънини асрасин. Ёмон йўлларда юриб, охири бахтсизликка маҳкум бўлади.\nДугонам гапга тушунмай, ойдинлик киритишини сўрабди.\n- Онам совчиликка бориб, аммаларим олдида изза бўлди. Суриштирса, у қиз шарманда бўлган, йигитлар билан юриб, номусини йўқотган бир беҳаё экан, — дебди.\nДугонам мени оқлабди. Булар бўлмағур гаплигини, ким тарқатганини сўрабди. Аммо йигит айтмабди.\nБуларни эшитиб, кўзларимга дунё қоронғи бўлиб кетди. Негадир келинойимдан кўргим келмасди бу туҳматни. Аммо бошқа ким айтиши мумкин? Бу сафар жим туролмадим. Онамга йиғлаб, барини айтдим. Онам ҳам ким бундай деганига ҳайрон. Мени овутадилар-у, ўзлари эзиладилар. Ахир ёшим йигирма иккида, аммо уйга бирор совчи келмади.\nБарига ойдинлик киритишим шарт эди. Ким менинг бахтимни боғлаяпти, билишим керак. Уят бўлса ҳам, ўша йигитни топиб учрашдим.\n- Сиздан фақат биргина нарсани сўрашга келдим. Ўша туҳмат гапларни сизларга ким айтди?\nЙигит кўзларимдаги ёшни кўриб, кўнгли бўшади.\n- Зиёда… Мен бунга ишонмагандим. Аммо… ўз оилангиз аъзоси айтганидан сўнг билолмай қолдим кимга ишонишни. Келинойингиз ҳеч кимга айтмаслигимиз шарти билан сиз ҳақингизда бор ҳақиқатни айтганди. Онамга ишонмай, ўзим келинойингиз билан суҳбатлашдим.\n- Нима дедилар? Наҳотки, мени ёмонотлиқ қилдилар?\n- Улар айтган гапларни айтишга ҳам уяламан, аммо… сиз ундай қизга ўхшамайсиз.\n- Раҳмат, очиқ айтганингиз учун…\nМен бахтим учун эмас, оиламизга кириб олган илон борлигидан куйинардим. Ахир, келинойимга нима ёмонлик қилдимки, бахтимни боғласа? Керак бўлса, ҳомиладорлиги учун овқатни ҳам ўзим қилсам, кирларигача ювиб берсам, уйларни супурсам… Бу миннат эмас, оғринмай бажараман ҳаммасини. Лекин…\nОнам бу гапларни эшитсалар, куйиб кул бўладилар. Шунинг учун акамга айтдим барчасини.\n- Уялмайсанми келинойингга туҳмат қилгани? — деди онам тутақиб. — Қорни оғирлашиб, зўрға юрибди ўзи, сени ёмонлашдан бошқа иши йўқми? Сенга совчи келмаса, унинг гуноҳи нима?\nБаттар хўрлигим келди. Акам билан тортишмай, хонамга кириб тўйиб йиғладим. Шундан сўнг бу мавзуда бошқа гаплашилмади. Келинойим эса ҳеч нима бўлмагандек кулиб юрарди.\nЎқишни ҳам битирдим. Бир куни уйга совчи келди: келинойимнинг жияни экан. Келинойим оғзидан бол томиб мақтай кетди. Акам ҳам аллақачон рози экан. Онам «ўзинг биласан», дедилар. Учрашув белгиланди. Чиқсам, кўзлари бежо, озғингина, гап-сўзлари ғалати бир йигит турибди. Сира ёқмади. Рад этдим. Аммо акам шунга берамиз, деб туриб олди. Ҳатто мендан сўрамай нон синдирилди. Онам эса икки ўт орасида, нима дейишга ҳам ҳайрон эди. Ахийри, куёвни суриштирай, деб холам билан уч кун юришди. Яхшиямки, шундай қилишибди…\n- Йигит гиёҳванд экан, — дедилар йиғлаб, — рўйхатда тураркан.\nАкам шахд билан келинойимга ўгирилди:\n- Буни билармидинг?\n- Йўғ-ей, билсам Зиёдахонга мос кўрармидим… — дедилар маъюсланиб.\nИчида бошқа нарса деб турганини фақат мен сезардим. Аммо тилимга кўчира олмадим.\nТақдирга тан бердим. Ишга киргач, шу билан овундим. Келинойим қиз туғди. Ҳаммамиз шу гўдакка хурсандмиз. Кечалари келинойимга ёрдам бериб, бешик тебратардим. Бироқ аввалгидек гаплашмасдик.\nБир куни ишдан чиқаётсам, бир пайтлар менга совчи қўйган ўша йигит кутиб турибди.\n- Салом, анча бўлди кўришмаганимизга, — гап бошлади у, — сизни шунча вақтдан буён билдирмай кузатиб юргандим. Ножўя қадам босганингизни кўрмадим. Қўшнилар, устозларингиздан ҳам суриштирмадим. Онамни ишонтирдим… Менга турмушга чиқишингизни сўрайман. Агар кечирган бўлсангиз…\nТуман ортидан келган қуёш мени чўчитарди. Лекин бу сафар бахтим учун курашдим. Совчилар келадиган куни келинойимни огоҳлантирмадим. Аёллар онам билан гаплашиб, нон синдиришибди. Фотиҳаландик…\n…Тўйим куни онамнинг кўзларида порлаган бахтни сира унутмайман. Йигит ўзим кутгандек шаҳзода эди. Биз бугун бахтлимиз. Қайнона-қайнотам ҳам яхши инсонлар экан. Ҳали замон уйимизга янги меҳмон келадиган…\nАкам ва келинойимнинг қизи - ширингина жияним бир ярим ёшга тўлгач ҳам тил чиқармади. Шифокорга кўрсатишди. Туғма гунг деган ташхис қўйилди… Келинойимнинг қилмишлари норасида гўдакка урганига роса куйиндим. Ҳомиладорлик пайтларида қанча ёлғон гапирганлар билмадим-у, аммо фарзандидан топди. Ҳозир келинойим қизининг дардида ич-этини ейди. Менга кўзи тушганида нигоҳларида афсусни сезаман. Лекин тил ёриб айтолмайди… Мен жиянимнинг тилга кириши учун келинойимни минг карра кечирганман. Нима бўлганда ҳам надоматда эканини қалбан сезаман.\nНодира Иброҳимова оққа кўчирди.\nПросмотры - 3013


29 май 2022, Тошкент вақти: 04:20\nЎзбекистон Бош вазири Абдулла Арипов россиялик ҳамкасби Михаил Мишустин билан Евросиё ҳукуматлараро кенгаши саммитида. Қозон шаҳри, Татаристон. 19 апрель, 2021.\nЎзбекистон ҳукумати эълон қилган ташқи савдога доир янги маълумотлар 2014 йилдан буён Россия илк бор Хитойдан ўзиб кетганини кўрсатмоқда.\nДавлат статистика қўмитаси ўтган ҳафта эълон қилган маълумотларига кўра, Россия билан ўзаро савдо ҳажми 7,5 миллиард долларни ташкил этган, бу Хитой билан қайд этилган 7,4 миллиард доллардан бир оз кўпроқ.\nЎзбекистоннинг Россия ва Хитой билан савдо айланмаси мос равишда 3,4 миллиард доллар ва 2,4 миллиард доллар манфий сальдога эга.\nМамлакатнинг умумий ташқи савдо улушида Қозоғистон (3,9 миллиард доллар), Туркия (3,4 миллиард доллар) ва Жанубий Корея (1,9 миллиард доллар) ҳам ўрин олган.\nЎзбекистон билан ташқи савдога доир маълумотларни шарҳлаган Eurasia.net нашрининг ёзишича, Президент Шавкат Мирзиёевнинг мамлакат иқтисодиётини дунёга очиш борасидаги саъй-ҳаракатлари ўзини оқлаган.\n"Ўзбекистоннинг ташқи савдоси сўнгги йилларда кучли ўсишни қайд этмоқда. Ўтган йил CОVID-19 пандемияси глобал иқтисодиётга жиддий зарба берганига қарамай, мамлакатнинг 2021 йилдаги савдо айланмаси 42,1 миллиард долларни ташкил қилди. Бу 2020 йилга нисбатан 5,8 миллиард долларга кўп деганидир", дейилади мақолада.\nНашрнинг солиштиришича, 2019 йилда Ўзбекистон 42,2 миллиард долларлик ташқи савдони амалга оширган. Бу марҳум президент Ислом Каримов вафот этган 2016 йилдаги 24,2 миллиард долларлик кўрсаткичга нисбатан анча ижобий ўзгаришдир.\nEurasia.net га кўра, 2010 йилларнинг бошидан бошлаб Хитойнинг Ўзбекистон билан савдоси ўсди. Бунга ўн йилликнинг биринчи ярмида Россия билан савдо ҳажми пасайгани ҳам сабаб бўлди. 2010 йилнинг ўрталаридан бошлаб эса Ўзбекистон Россия ва Хитой билан ташқи савдода деярли бир хил кўрсаткичларини қайд этиб келмоқда.\nЎзбекистоннинг 2020 йил декабрь ойида Москва бошчилигидаги Евросиё иқтисодий иттифоқига кузатувчи бўлиб қўшилиши Россия импортини яна бироз жонлантирди.\nРоссия компаниялари ҳам Ўзбекистон бозоридаги иштироки бўйича етакчилик қилмоқда. 2022 йил бошига кўра, Ўзбекистонда 2300 дан ортиқ Россия капитали иштирокидаги компаниялар фаолият юритмоқда. Хитой капитали иштирокидаги компаниялар эса 2000 тадан камроқ.\nНашрнинг таҳлилчи Фарҳод Мирзабоевдан иқтибос келтиришича, CОVID-19 пандемияси Хитой билан савдони тўхтатиб туришга сабаб бўлган бўлиши мумкин.\n«Хитой билан логистика занжири мураккаблашди. Бунинг ортидан транспорт харажатлари ошди. Менимча, буларнинг барчаси вақтинчалик. Агар Ўзбекистон Евроосиё Иттифоқига қўшилмаса, Хитой тез орада яна етакчилик мавқейини тиклайди», — деб айтган ўзбекистонлик таҳлилчи.\nEurasia.net Ўзбекистон ҳукуматнинг табиий газ экспортини тўхтатиш қарори келгуси кўрсаткичларга таъсир қилиши мумкинлигини тахмин қилмоқда\nАввалроқ Энергетика вазирлиги расмийси "газ экспорти тўлиқ тўхтатилгани ва ҳозирда фақат ички истеъмолчиларга етказиб берилаётганини айтган.\n"Ўзбекистон газни асосан Хитойга экспорт қилиб келган. 2021 йилнинг январь-октабр ойларида мамлакат Хитойга 4 млрд.куб метр газни 600 миллион долларга сотган. Россия Ўзбекистон билан газ олди-сотдисини 2020 йилдаёқ тўхтатган", деб ёзади Eurasia.net.\n"Путин Россияси билан савдо"\nАйни пайтда ташқи савдода Россия улушининг ортиши ўзбекистонлик айрим иқтисодчилар назарида "хавотирли тенденциядир".\nМустақил иқтисодчи ва блогер Отабек Бакировнинг ёзишича, "Россиянинг Хитойни ортда қолдиришида биринчи навбатда Россия кредит ва қарзлари ҳаддан зиёд ўринга эга. Бошқача айтганда, Путин Россиясидан олган кредит ва қарзлар эвазига Путин Россиясининг товар ва хизматларини сотиб олаяпмиз. Бу жуда ёмон тенденция", деб ёзди Отабек Бакиров ўзининг Телеграм -каналида.\nРоссия етакчилигидаги ЕОИИнинг Ўзбекистон ташқи савдосидаги улуши 30 фоиздан ошганига эътибор қаратган муаллифга кўра, "советча мустамлакачиликнинг ва иқтисодий гегемониянинг янги шакли бўлган ЕОИИ" Ўзбекистоннинг иқтисодий суверенитетига реал хавф солади.\nБакировнинг фикрича, аслида Хитой ҳам Ўзбекистон учун ташқи савдода исталган шерик бўла олмайди.\n"...агрессия ва сиёсий элитани коррупциялаштириш асосий қадрияти бўлган бу икки давлатнинг Ўзбекистонга иқтисодий таъсири шиддат билан юксалмоқда", деб ёзган Бакиров Ўзбекистон "кўпроқ қўшнилари билан савдо қилиши кераклиги, бу бойишнинг энг арзон ва афзал йўли", эканини таъкидлайди.\nМирзиёев ҳокимиятга келганидан сўнг Ўзбекистоннинг қўшнилар билан чегаралари очилган ва савдо ҳажми ортган. Аммо янги эълон қилинган рақамлар 2021 йилда, хусусан, Афғонистон ва Қирғизистоннинг Ўзбекистон билан ташқи савдодаги улуши қисқарганини кўрсатмоқда.


Хитойда дунёдаги энг катта радиотелескоп яратилмоқда\n08:15 / 25.07.2015\nХитой кейинги йилда Five hundred meter Aperture Spherical Telescope (FAST) – дунёдаги энг катта радиотелескоплар мажмуасининг қурилишини якунлашни режалаштирмоқда. Телескопнинг диаметри 500 метрни ташкил қилади.\nШу тариқа, FAST бу борада айни пайтда Аресибо обсерваториясидаги рефлектор ойнасининг диаметри 305 метрни ташкил қилувчи дунёдаги энг йирик радиотелескоп (бир апертурадан фойдаланувчи)дан анчагина ўзиб кетади. Шу билан бирга FAST қурилмаси диаметри ўлчами бўйича Россия Фанлар академиясининг Махсус астрофизик обсерваториясига тегишли “РАТАН-600” доирасимон нур қайтаргичининг ўлчамларидан кичикроқни ташкил қилади. Бу нур қайтаргичнинг диаметри ўлчами 576 метрни ташкил қилади. Бироқ “РАТАН-600” йиғувчи майдони бўйича Аресибодаги радиотелескопга устунликни бой беради: бу кўрсаткич “РАТАН-600”да 12 минг кв метрни, Аресибодаги радиотелескопда 73 минг кв метрни ташкил қилади. Хитойнинг FAST тизими бу кўрсаткич бўйича Аресибо қурилмасининг кўрсаткичидан 2,5 баробарга кўпроқни ташкил қилиб, мутлақ рекордчи бўлади.\nМутахассислар FAST қайтаргичини йиғишни бошлашди, у 445 панелдан ташкил топади. Улардан ҳар бири томони 11 метрни ташкил қилувчи тенг томонли учбурчак кўринишига эга.\nТелескопнинг периметри 1,6 км ни ташкил қилади: уни айланиб ўтиш учун 40 дақиқа вақт талаб қилинади. 30 та футбол майдонига тенг мажмуа Гуйчжоу тоғли вилоятининг жанубий қисмидаги чуқурликда жойлашади.\nFAST радиотелескопи ўзга сайёраликлар цивилизациясини қидиришда ёрдам беришига умид билдирилмоқда. Бундан ташқари, хитойлик олимлар мажмуадан коинот сирларини ўрганиш учун фойдаланишни режалаштирмоқдалар.


Жиноят учун жазо муқаррар! - Zamin.uz\nХалқимизда “Қинғир ишнинг қийиғи қирқ йилда ҳам чиқади” деган мақол бор. Бу мақол бежизга айтилмаган. Ҳалол йўл билан топилган мол-мулк ҳам баракали бўлади, ҳам юрак хотиржам бўлади.\nБироқ ҳалол меҳнат қийин ва машаққатли бўлиб, бунга амал қилмасдан осон йўл билан даромад топишни орзу қилиб, қилмиши жиноят кўчасига етаклашини жуда кеч ангаб етганлар ҳам йўқ эмас.\n2020 йил июль ойининг 20 куни, жиноят ишлари бўйича Нурота туман суди очиқ суд мажлиси судья З.Ибрагимовнинг раислигида судланувчи М.Райимжонов(исм-шариф ўзгартирилган) ва бошқаларга нисбатан жиноят ишини кўриб чиқди.\nМ.Райимжонов 2019 йил март ойларида Навоий шаҳридан автомашина харид қилиб, пули етмаганлиги сабабли қолган пулини бир йил муддатга бўлиб тўлашга келишади. Ҳеч қаерда ишламаган М.Райимжонов пулларни ўз вақтида тўлай олмайди. Натижада, автомашина эгаси ўз мулкини қайтиб олиб кетади.\nШунда, М.Райимжонов осон йўл билан пул топиб, қарзини узишга бел боғлайди. Таассуфки, бу йўлда унга шерик ҳам тез топилади.\nМ.Райимжонов 2020 йил 30 май куни соат 2030ларда ўзининг таниши Абдуллаев Миразиз билан бир гуруҳ бўлишиб, олдиндан ўзаро жиноий тил бириктириб, ўзганинг мол-мулкини яширин равишда талон-торож қилиш мақсадида, Нурота тумани “Қизилча” МФЙ Қўшқудуқ қишлоғи ҳудудидаги яйловларда қаровсиз ҳолда ўтлаб юрган, Нурота тумани “Қизилча” МФЙ, Қўшқудуқ қишлоғида яшовчи Облоқулов Сайфиддин Шералиевичга тегишли бўлган ҳар бирининг баҳоси 1.500.000 сўмдан бўлган жами 21.000.000 сўмлик, 14 бош майда шохли молларни яширин равишда талон-торож қилиб, воқеа жойидан яширинишади.\nСуд Нурота туман Ёшлар иттифоқи бу иккала ёшларнинг қилмишидан пушаймон эканлигини, бошқа жиноят содир этмаслигига кафиллик берганлигини инобатга олиб, иш ҳужжатларини атрофлича ўрганиб чиқиб, далилларга баҳо бериб, судланувчиларга озодликни чеклаш жазоси тайинлади.\nОқибатки, икки ёшнинг умри завол бўлиб, пешонасига “ўғри” деган тамға босилиб, ота-оналари эса шундай фарзандни ўстирганидан афсуслангани кишини дилини хира қилади.


“Ҳеч ким меҳр ва эътибордан четда қолмасин!” Бош сахифа\nУшбу шиор остида бутун мамлакатимиз бўйлаб йирик ижтимоий акция бошланади\nЭнг улуғ, энг энг азиз байрам – Истиқлолимизнинг 24 йиллиги арафасида Ўзбекистон Республикаси Соғлиқни сақлаш вазирлиги ташаббуси билан шу йилнинг 10 август санасидан бутун мамлакат бўйлаб “Ҳеч ким меҳр ва эътибордан четда қолмасин” шиори остида чуқурлаштирилган тиббий кўриклар бошланади.\nБарчага аёнки, бугун Президентимиз раҳнамолигида халқимизнинг муносиб ҳаёт кечиришини таъминлаш, оналик ва болаликни муҳофаза қилиш, ҳар жиҳатдан соғлом авлодни тарбиялаш учун зарур шарт-шароитлар яратилмоқда. Хусусан, “2014 – 2018 йилларда Ўзбекистонда аҳолининг репродуктив саломатлигини янада мустаҳкамлаш, оналар, болалар ва ўсмирлар соғлиғини муҳофаза қилиш борасидаги Давлат дастури тўғрисида” ги Президент Қарори моҳиятига эътибор қаратадиган бўлсак, мазкур ҳужжат фарзандларимизни жисмоний ва маънавий жиҳатдан камол топтириш, демакки, буюк келажак пойдеворини мустаҳкамлаш йўлидаги амалий саъй-ҳаракатлар намунаси эканлиги ўз-ўзидан аён бўлади.\nЮртимизда 2015 йилга “Кексаларни эъзозлаш йили” деб ном берилгани эса бу борадаги эзгу ишларнинг яна бир мантиқий давомидир. Зеро, кексаларга меҳр ва ғамхўрлик кўрсатишдек ибратли юмуш ёш авлоднинг маънавий камолотига хизмат қилиши, шубҳасиз.\nЎзбекистон Республикаси Соғлиқни сақлаш вазирлиги ташаббуси билан ташкил этилган ижтимоий акция ҳам бу борадаги эзгу ишларнинг амалдаги ифодаси, дейиш мумкин. Негаки, биргина 2014 йилда шу каби тадбирлар туфайли 6 миллион 500 минг нафар мактабгача таълим муассасалари тарияланувчилари, мактаб, касб-ҳунар коллежлари ва академик лицейлар ўқувчилари чуқурлаштирилган тиббий кўрикдан ўтказилди. Бу эса касалликларни барвақт аниқлаш ва уларни самарали даволаш имконини бермоқда. Ва энг муҳими, ана шундай амалий ишларимиз натижасида сўнгги ўн йилда ривожланишида нуқсони бор болалар сони 1,3 баробар камайди. 6-15 ёшли болалар орасида ўткир юқумли касалликлар билан оғриш 34,4 фоизга, пневмонияга чалиниш 49,7 фоизга, бронхит билан хасталаниш 32,8 фоиз ва сколиоз билан касалланиш 32,7 фоизга камайди.\nАкция доирасида юртимизнинг энг олис ҳудудларидаги аҳоли қатламлари ҳам қамраб олинади. Бу галги тадбир икки босқичда ташкил этилади. Дастлаб вилоятнинг ўзида фаолият кўрсатаётган малакали мутахассислар ҳудуд аҳолисини тиббий кўрикдан ўтказадилар. Иккинчи босқичда эса республика ихтисослаштирилган тиббиёт марказлари, илмий-текшириш институтлари ва тиббиёт олий таълим муассасаларидаги энг тажрибали мутахассислар иштирокида юқори даражадаги консилиумига эҳтиёжи аниқланиб, олдиндан рўйхати тузилган фуқаролар чуқурлаштирилган тиббий кўрикдан ўтказилади.\nҚувонарлиси шундаки, бугун барча вилоятлардаги соғлиқни сақлаш муассасалари, чекка туманлар шифохоналари замонавий асбоб-ускуналар билан жиҳозланганлиги боис тиббий кўрикларни самарали ўтказишга муваффақ бўлинмоқда. Юқори малакали шифокорлар туман тиббиёт бирлашмалари, кўп тармоқли ва оилавий поликлиникалар ҳамда қишлоқ врачлик пунктларининг ўзидаёқ замонавий тиббий технологиялар ёрдамида беморга аниқ ташхис қўйишяпти. Бу, албатта, мамлакатимиз соғлиқни сақлаш тизими ривожи йўлида амалга оширилаётган изчил ислоҳотлар натижасидир. Аниқ мисол билан гапирадиган бўлсак, биргина ўтган йили 133 та тиббиёт муассасаси янгитдан қурилди ва реконструкция қилинди. Гулистон шаҳридаги вилоят онкология диспансери, Тошкент шаҳридаги Республика ихтисослаштирилган педиатрия илмий-амалий маркази, Андижон шаҳридаги кўп тармоқли вилоят тиббиёт маркази, Нукус шаҳридаги Республика силга қарши кураш диспансери ва бошқалар шулар жумласидандир. Ушбу мақсадлар учун бюджетдан 400 миллиард сўмдан ортиқ маблағ ва қарийб 30 миллион долларлик хорижий кредит ва грант маблағлари йўналтирилди.\nҚишлоқлар аҳолиси, диспансер ҳисобида турувчи беморлар, ногиронлар, ёшлар ва хотин-қизларга зарур ёрдам ва тавсиялар берилаётир. Бу эса ўз навбатида, одамларнинг узоққа қатнаб овора бўлмаслиги, мушкули осонлашиши, дарди енгиллашувида муҳим аҳамият касб этади. Саломатлик ҳафталиги шарофати билан кўпчиликнинг узоғи яқин бўлмоқда. Табиийки, мамлакатимиз пойтахтидан юқори малакали мутахассисларнинг энг чекка худудларга бориб, аҳолини тиббий кўрикдан ўтказаётгани ва яратиб берилаётган қулайликлар учун барча бирдек мамнун бўляпти.\nТиббий текширувлар замонавий диагностика асбоб-ускуналари, жумладан, флюро-мобиллар, УТТ ва ЭКГ аппаратлари воситасида ўтказилади. Тадбир давомида пенсионерлар, жисмоний имконияти чекланган фуқаролар, ёлғиз кексалар, болалар, фертил ёшидаги аёллар чуқурлаштирилган тиббий кўрикдан ўтказилади. Кўрик пайтида хасталиклар аниқлангудек бўлса, ҳар бир бемор учун махсус даволаш ва реабилитация режалари белгиланади. Жумладан, аҳолининг амбулатор шароитда, туман, вилоят шифохоналари ҳамда республика даволаш-профилактика муассасаларида даволаниши назоратга олинади.


Бош сахифа > Янгиликлар > Боғдорчилик ривожи — фаровонлик асоси\nБоғдорчилик ривожи — фаровонлик асоси\nПрезидентимиз томонидан ишлаб чиқилган 2017-2021 йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегияси халқ ҳаётининг барча соҳаларида ислоҳотлар амалга оширилишини назарда тутгани билан аҳамиятлидир.\nЖумладан, қишлоқ хўжалиги тизимида ҳам замонавий технологияларни жорий этиш, ердан унумли фойдаланиш, пировардида аҳоли турмуш даражасини яхшилаш мақсади ётади.\nДавлатимиз раҳбари вилоятимизга қилган ташрифи чоғида ҳудудда қишлоқ хўжалик маҳсулотларини етиштиришни кўпайтириш ва уни қайта ишлашни кенгайтириш, натижада халқимизнинг турмуш даражасини янада оширишда муҳим аҳамият касб этишини таъкидлагандилар. Маълумотларга кўра, вилоятимизда жорий йилда янги интенсив боғ ва иссиқхоналар, музлатгичли омборхоналар ташкил этиш ҳисобига мева-сабзавот етиштириш ва уни қайта ишлаш, чорвачилик йўналишида истиқболли лойиҳалар амалга оширилади. Жаҳон банки ва Осиё тараққиёт банки кредит маблағлари ҳисобига бу борада 101 та лойиҳани ҳаётга тадбиқ этиш кўзда тутилмоқда. Бу билан жами 1 минг 300 нафарга яқин киши иш билан таъминланади.\n— Бугунги кунда вилоятимизда сабзавот-полиз экиш учун 4436 гектар асосий майдон бор, — дейди биз билан суҳбатда вилоят қишлоқ ва сув хўжалиги бошқармаси мутахассиси Шавкат Бобомуродов. — Жорий йил полиз маҳсулотлари ҳамда карам, сабзи каби сабзавотларни экспорт қилишни кўзда тутганмиз. Шунингдек, 5,5 минг гектар мевали боғ мавжуд бўлса, уларнинг 1483 гектари интенсив боққа ўтказилган. Интенсив боғларнинг афзаллиги сувни тежайди. Оддий боғларда ниҳол тўрт-беш йилда ҳосилга кирса, интенсив боғда пакана ва ярим пакана дарахтларнинг ҳосилга кириши муддати икки йилни ташкил этади. Бундан ташқари, интенсив боғлар ҳосилдорлиги ҳам юқори бўлади. Президентимизнинг боғдорчиликни ривожлантириш ҳақидаги талабларидан келиб чиққан ҳолда жорий йил бошида 833 гектар интенсив боғ яратиш режалаштирилган. Унинг 600 гектари Нурота туманида барпо этилади.\nДарҳақиқат, Нурота табиатидан келиб чиққан ҳолда интенсив боғлар яратилиши учун қулай шароитга эга. Томчилатиб суғориш технологиясига мослаштирилган бу боғлар бир неча йилдирки, яхши натижа бериб келмоқда. Баҳорда яна 200 гектар ерда 1,5 миллиондан зиёд Хитой ёнғоғи, олма, бодом сингари асосан данакли дарахтлар кўчатлари ўтқазилди. Таъкидлаш жоизки, туманда 2017-2019 йилларда яна 13 минг 700 гектар майдонда интенсив боғ яратиш режалаштирилган. Унинг 10 минг гектарини бозордаги талаб ва эҳтиёжга қараб ёнғоқзорлар ташкил этади.\nҲозирда Нуротада икки минг гектарга яқин гектар интенсив боғ мавжуд. Улар орасида майдони беш юз гектарга эга 2011 йилда ташкил топган "Нурота олтин боғлари" МЧЖ бир-биридан ширин, сархил мевалари билан ҳамиша харидорлар эътиборида. Бу "олтин" боғнинг 461 гектарига шафтоли, 30 гектарига ўрик, 5 гектарига олма ва қолганига қароли, гилос экилган.\n— Боғимизда шафтолининг Грециядан келтирилган етти хил навдаги 365 минг дона кўчати бор, — дейди МЧЖ раҳбари Алижон Хидиров. — Ҳозирги кунгача шафтолидан 50-60 тонна ҳосил олдик. Ҳар йили Россияга шафтоли экспорт қиламиз. Бу йил ҳам икки минг тонна маҳсулотимизни четга чиқарамиз. 150 нафар мавсумий ишчиларимиз бор. Улар учун керакли шароитлар яратиб қўйилган. Шунингдек, ўтган йил Италиядан келтирилган технология асосида мевани қайта ишлайдиган заводни ишга туширгандик. Бу ерда ҳам саксон нафар киши иш билан таъминланди. Бугунги кунда кунига 450 тонна мевани қайта ишлаш қувватига эга бу заводда жем, шарбат тайёрланиб, уларни беш йилгача сақлаш имкони мавжуд. Келгуси йилларда боғ ҳудудини яна кенгайтириб, экспорт ҳажмини ошириш, янги иш ўринлари яратишни мақсад қилганмиз.\nМамлакатимизда қишлоқ хўжалиги соҳасида узумчиликни ривожлантириш, янги токзорлар барпо этишга ҳам алоҳида эътибор қаратилмоқда. Вилоятимизда 6,5 минг гектар токзор мавжуд.\nЖорий йилда Хатирчи, Нурота, Қизилтепа туманларида 416 гектар, 2018 йилда эса419 гектар янги токзорлар барпо этиш кўзда тутилган. Асосан кишмишлари билан машҳур Хатирчи туманида 2789 гектар токзор бўлиб, шундан 76,2 гектари янгидан барпо этилган. 54,3 гектарига эски, ҳосилдорлиги камайиб кетгани учун бузилиб, янги кўчатлар ўтқазилди. Туман ҳудудидаги Акмал Икромов номли массив узумчиликка мослашган бўлиб, бу ерда 401 нафар фермер узум етиштириш билан машғул.\n— Массивдаги токзорлар майдони 1358 гектардан иборат, — дейди "Мирзоҳид Камол Улуғбек Али" фермер хўжалиги раиси, туман кенгаши депутати Раҳимберди Боймуродов. — Токларнинг 95 фоизи қора, беш фоизи оқ кишмиш. ¤тган йил зараркунандалар сабаб, айниқса, узум учун хавфли бўлган оидум касаллиги сабаб ҳосилдорлик чўғи бирмунча паст бўлган эди. Бу йил эса касалланишга қарши ўз вақтида агротехник тадбирлар олиб бордик. Натижа кўнгилдагидек. Ҳар гектар ердан 80-90 центнергача ҳосил олишни чамалаб турибмиз. Узумчиликда "Бозор ота", "Боғибаланд тасмачи", "Худойқулов Исоқул боғбон", "Ишонч", "Абдулла ҳоким тойфичи" каби фермер хўжаликларнинг тажрибаси катта. Махсус ташкил этилган токзорларни суғоришда эскирган насослар алмаштирилиб, Франциядан келтирилган насос станциялари орқали сув етказиш режалаштирилган. Бу 2018 йил февралидан ишга тушади. Ҳозирда бу йирик лойиҳа асосида "Учқора" насос станциясида реконструкция ишлари жадал кетяпти. Янги насослар кўп миқдордаги сувни токзорларга етказиб бериши билан суғориш сифатини яхшилайди. Бу эса яна мўл ҳосил, соф даромад ошишига хизмат қилади.\nБир сўз билан айтганда, боғдорчиликни янада ривожлантириш, унга замонавий технологияларни жалб этган ҳолда сифатли ва жаҳон бозорида рақобатбардош маҳсулотлар етиштиришни йўлга қўйиш халқимиз фаровонлигига ҳисса қўшиши билан эътирофга лойиқ амаллардан бирига айланиб бормоқда.\nКўрилганлар сони: 3277


12:53 / 07.03.2018 1167 pdf Ўқиш режими + -\nТақво билан вараъ орасидаги фарқлар қуйидагилар:\n1. Тақво ҳимояга тайёргарликдир.\nВараъ шубҳани даф қилишдир.\n2. Тақво сабаби аниқ нарсадир.\nВараъ сабаби гумон нарсадир.\n3. Тақво инсоннинг ўзи сақланаётган нарсадан ҳазир бўлишидан иборат бўлиб, у ила инсон ва унинг ёмон кўрган нарсаси орасида тўсиқ ҳосил бўлади.\nВараъ эса оқибати нима бўлиши гумон бўлган нарсадан нафснинг жудо бўлишидир.\n«Вараъ» сўзи араб тилида «бир нарсадан ўзини тийиш ва тортиниш», «хижолат бўлиш» маъносини билдиради.\nУламолар «вараъ»нинг истилоҳий маъноси ҳақида бир-бирини тўлдирувчи бир неча таърифларни айтганлар.\nМуновий: «Вараъ сени шубҳага солган нарсани тарк қилмоғинг, айб бўладиган нарсани рад қилмоғинг ҳамда энг ишончлисини олиб, нафсни машаққатга солмоғингдир», деган.\nБаъзилар: «Таом ва либосга назар солиб, шубҳаси борини тарк қилмоқдир», дейишган.\nЯна бир қавлга биноан: «У шубҳали нарсалардан четда бўлиб, хатарли нарсаларни муроқаба қилишдир».\nВараъ ҳақида келган ҳадислардан намуналар:\n«Илмнинг фазли ибодатнинг фазлидан яхшидир. Динингизнинг яхшиси вараъдир», дедилар».\nТабароний ва Баззор ривоят қилишган.\n«Расулуллоҳ соллаллоҳу алайҳи васалламнинг ҳузурларида бир кишининг ибодати ва ижтиҳоди зикр қилинди ва бошқа бир кишидаги вараъ зикр қилинди. Шунда Расулуллоҳ соллаллоҳу алайҳи васаллам:\n«Вараъга ҳеч нарсани тенглаштириб бўлмайди», дедилар».\n«Ҳасан ибн Али розияллоҳу анҳу садақанинг хурмосидан бир дона олиб, оғзига солди. Бас, Набий соллаллоҳу алайҳи васаллам: «Қиҳ-қиҳ!» деб ташлатмоқчи бўлдилар. Сўнгра:\n«Биз садақа емаслигимизни сезмаганмидинг?» дедилар».\n«Бизга садақа ҳалол эмаслигини билмабмидинг?!» дедилар», дейилган.\nИбн Можа зайф санад ила Абу Зарр розияллоҳу анҳудан ривоят қилган узун ҳадисда шундай дейилади:\n«Тадбирга ўхшаш ақл йўқ. Ўзини тийишга ўхшаш парҳезкорлик йўқ. Ҳусни хулқчалик ҳасаб йўқ».\n«Буни Ибн Нуъмон олиб келган эди», дейилди.\n«Менга Ибн Нуъмоннинг коҳинликдан топганини егиздингизми!?» деди-да, ўзини мажбурлаб қусиб юборди».\n«Жоҳилият пайтида бир қавмнинг олдидан ўтиб, уларга дам солган эдим. Ўшанда улар менга бирор нарса беришни ваъда қилишган эди. Бугун уларнинг олдиларидан ўтиб кетаётсам, тўй бўлаётган экан, ўша ваъда қилган нарсаларини беришди», деди қул.\nАбу Бакр: «Мени ҳалок қилай дебсан-ку!» деди ва қўлини ҳалқумига тиқиб, қусишга урина бошлади. У нарса чиқмай туриб олди. Унга:\n«Агар бу жоним билан қўшилиб чиқадиган бўлганда ҳам, албатта чиқарар эдим. Расулуллоҳ соллаллоҳу алайҳи васалламнинг «Ҳаромдан ўсган ҳар бир жасадга олов ҳақлидир», деганларини эшитганман. Ушбу луқмадан жасадимда бирор ўсиш бўлиб қолмасин деб қўрқдим», деди.\n13:02 / 07.03.2018 1382\n1196 15:29 / 02.06.2018\nТашқи кўриниши турлича бўлсада, неъмат У Зотга шоҳид бўлиш ва яқин бўлиш билангинадир. Ташқи кўриниши турлича бўлсада, азоб У Зотнинг ҳижоби мавжудлигидадир. Бас, давоми...\n1124 17:39 / 03.06.2018\n7292 14:00 / 02 июль\n2111 16:17 / 27.01.2018


Америка бюджети 85 миллиардга қисқаради - BBC Uzbek - Dunyo\nАмерика бюджети 85 миллиардга қисқаради\nСўнгги янгиланиш 2 март 2013 - 13:41 GMT\nПрезидент Обама музокаралар республикачилар туфайли зое кетганини айтган.\nПрезидент Барак Обама АҚШ ҳукумати харажатларини 85 миллиард долларга қисқартириш ҳақидаги фармонга имзо чеккан.\nҚисқартиришларга Демократлар ҳам, Республикачилар ҳам қарши чиқишган, бироқ икки партия сиёсатчилари бюджет бўйича бир келишувга эришолмадилар.\nЖумладан, ҳарбий харажатлар 44 миллиард, соғлиқни сақлаш тизими харажатлари 11 миллиардга қисқартирилиши кўзда тутилади.\nХалқаро валюта жамғармаси бу қисқартиришлар глобал иқтисодий ўсишга салбий таъсир кўрсатиши ҳақида хавотир билдирган.\nАмерикалик таҳлилчилар таъкидлашича, қисқартиришлар бартараф этилмас экан АҚШда Ялпи ички маҳсулот 2013 йилда атиги 1,4 фоиз ўсиши мумкин.\n2012 йилда Америка иқтисоди 2,2 фоиз ортгани айтилган.\nОқ Уйдаги музокаралар чоғида америкалик сиёсий раҳбарлар ҳукумат харажатларини жиддий қисқартиришдан сақлаш бўйича келишувга эришилмаган.\nПрезидент Барак Обама республикачиларни музокараларни чиппакка чиқаришда айблаган. Республикачилар вакиллари солиқларни оширишни рад қилиб чиқишган.\n"Ҳар доим биз иқтисодий янгиликлардан хабардор бўларканмиз, биз биламизки, конгресс зарур чораларни кўрганда бу янгиликлар яхшироқ бўлиши мумкинлигини англаймиз",- деб айтган Обама Демократик ва Республикачи партиялар етакчилари билан учрашувдан сўнг.\nЖаноб Обаманинг сўзларига кўра, харажатлар қисқариши бўйича келишувга эришилмай конгресс "Америкага жароҳат етказган".\nЎз навбатида Республикачи Жон Байнер унинг партияси солиқлар янада ошишига қараб турмаслигини айтган.\nРеспубликачилар ҳарбий харажатларни 30 миллиардга қисқариши ва даромади 1 миллиондан ошадиган шахсларга солиқни кўпайтиришга қарши овоз берганлар.\nСўровларга кўра, аксарият америкаликлар ҳозирги иқтисодий инқирозда конгресс ва республикачиларни айбдор деб билишади.\nРеспубликачилар ва Демократлар эса бир-бирларини айблашмоқда.\nТаҳлилчилар иккала партия учун Америка иқтисодидан кўра ўз принципларини ҳимоя қилишга ўтиб олишганини танқид қилишган.\nМиллионлаб давлат хизматчиларига йил бошида мажбурий 22 кунлик ўз ҳисобидан дам олишга чиқарилган.\nОқ Уй расмийларига кўра, бюджет қисқаришлари олдинги етти ой ичида амалга оширилади.\n27 мартда вақтинчалик бюджет муддати тугаши билан конгресс янгисини қабул қилиши лозим бўлади. Акс ҳолда бир қанча федерал агентликлар фаолиятини тўхтатишига тўғри келади.\nВашингтондаги Би-би-си мухбири Президент Обаманинг шу сўзларини келтиради: "Жаҳондаги энг қудратли давлат бир инқироздан иккинчи инқирозга ўралашиб, ўзининг ишини давом эттира олмаяпти".


Ташриф доирасида 16 сентябрь куни Марказий сайлов комиссияси раиси Зайниддин Низомхўжаев бошчилигидаги Ўзбекистон делегациясининг Россия Марказий сайлов комиссияси раиси Элла Памфилова билан учрашуви бўлиб ўтди.\nУчрашув давомида Э.Памфилова сайловларда иштирок этувчи сиёсий партиялар, Россия сайлов кампанияларини ўтказишнинг янги стандартлари, пандемия шароитида сайловларни ўтказиш, сайлов участкаларида ташкил этилган видеокузатув режими, “Мобил сайловчи” механизми каби масалалар юзасидан маълумот бериб ўтди.\nЎзбекистон Марказий сайлов комиссияси раиси ўз сўзида сайлов комиссияларининг юқори даражадаги тайёргарлиги, сайлов жараёни иштирокчиларини хабардор этиш бўйича кўрилаётган тадбирларга юқори баҳо берди.\nШу билан бирга, жорий йил октябрь ойида бўлиб ўтадиган Ўзбекистон Республикаси Президенти сайлови, Ўзбекистон фуқаролари учун чет давлатларда, жумладан Россия ҳудудида ташкил этилган сайлов участкалари ҳақида маълумот бериб ўтилди. Ўз ўрнида Э.Памфилова Россия Федерацияси ҳудудида Ўзбекистон Республикаси Президенти сайловини ўтказиш бўйича амалий ёрдам кўрсатишга тайёр эканлигини қайд этди.\nСуҳбат давомида З.Низомхўжаев Россия Марказий сайлов комиссияси раисини Ўзбекистонда бўлиб ўтадиган Президент сайловида халқаро кузатувчи сифатида иштирок этишни таклиф этди.\nЭслатиб ўтамиз, Ўзбекистон делегацияси, жумладан Мустақил Давлатлар Ҳамдўстлиги, МДҲ Парламентлараро Ассамблеяси ва Шанхай Ҳамкорлик Ташкилоти кузатув миссиялари таркибида сайловларни мониторинг қилади.


Тилла ва саломатлик\nАлҳамду лиллаҳи Роббил аламийн. Вассолату вассаламу ала росулиҳи Муҳаммад ва ала олиҳи ва асҳобиҳи ажмаъийн.\nМуқаддас ислом динимиз башариятни икки дунё саодатига йўллаб, ҳаётнинг ҳар бир соҳасида шариат қоидалари асосида умр кечиришни барчага муҳим омил сифатида буюради. Шариатнинг мақсади ҳам бандаларнинг бадани, моли ва обрўсини зарарлардан сақлаш ва уларга манфаат келтирадиган амалларга йўллашдир.\nРоббимиз Аллоҳ таоло Ўзининг муқаддас каломида шундай деб марҳамат қилади:\n“Бугунги кунда Мен сизнинг динингизни мукаммал қилиб бердим. Сизга неъматимни батамом қилдим. Ва сизга Исломни деб рози бўлдим”(Моида сураси,3-оят).\nАллоҳ таоло ислом динини бутун умматга сўнгги ва мукаммал дин қилиб рози бўлгани, улкан шодлик хабари эди. Уламоларимиз бу оят Пайғамбар алайҳиссаломга видолашув ҳажида нозил бўлганлигини таъкидлашади. Аллоҳ таоло Ўзи хитоб қилиб айтган мукаммал дин, батамом неъмат ва муқаддас Ислом динини суюкли Пайғамбаримиз Муҳаммад соллаллоҳу алайҳи васаллам ўз умматларига таълим бердилар. У зоти боборакот ўз умматларини Аллоҳга ва Унинг Расулига итоат қилишга буюрдилар. У зот соллаллоҳу алайҳи васалламга итоат қилишни Аллоҳ таоло бандаларига Ўзининг каломида шундай билдиради:\n“Расул сизга нимани берса, олинг, нимадан қайтарса, қайтинг” (Ҳашр сураси,7-оят). Аллоҳ таолонинг бу амри ҳар бир мўмин учун вожибдир. Бу ҳақиқатни Пайғамбар соллаллоҳу алайҳи васаллам ушбу ҳадисларидан ҳам англаш мумкин:\n“Сизларни нимадан қайтарган бўлсам, ундан четда бўлинглар. Сизларга нимани амр қилган бўлсам, ундан қудратингиз етганини қилинг...”.\nСуннатга амал қилиш ҳам дунёвий, ҳам ухровий саодат калити бўлиб, Аллоҳ таолонинг муҳаббати ва мағфиратини қозониш воситаси ҳамдир. Аллоҳга муҳаббати борлигини даъво қилган бандага Унинг Расулига муҳаббат қилмоғи лозим ва лобуддир. Аллоҳ таоло Ўзининг каломида шундай деб, марҳамат қилади:\n“Сен: “Агар Аллоҳга муҳаббат қилсангиз, бас, менга эргашинг, Аллоҳ сизга муҳаббат қилади ва гуноҳларингизни мағфират қилади”, деб айт” (Оли Имрон сураси, 31-оят).\nБу маънони қуйидаги ҳадиси шариф ҳам тасдиқлайди:\n“...Ким Муҳаммадга итоат қилса, ҳақиқатда Аллоҳга итоат қилибди. Ким Муҳаммадга осий бўлса, ҳақиқатда Аллоҳга осий бўлибди. Муҳаммад одамлар орасини фарқловчидир”. (Бухорий ва Термизий ривоятлари).\nЮқоридаги оят ва ҳадисларга амал қилароқ, ислом уммати асрлар оша бу ҳукмларга муҳаббат билан амал қилиб келишмоқда. Улар севимли Пайғамбарларининг муборак суннатига дилларида шубҳа ва танглик бўлмаган ҳолда, гарчи унинг ҳикматларини тўла англаб етмаган бўлсаларда, оғишмай амал қилиб келмоқдалар. Суннатдаги ҳикматлар маълум бўлганда эса, уларнинг иймонлари янада зиёда бўлиб, Пайғамбарларига муҳаббатлари олдингидан ҳам кучли бўлмоқда.\nҲозирги илм-фан тараққий этган даврда Қуръон ва Суннатдаги мўъжизалар ўз исботини топаётганлиги ҳеч кимга сир бўлмай қолди. Бу ҳам бўлса, бошқа дин вакилларининг Исломга қизиқишларини орттириб, Расулларнинг сўнггиси бўлмиш Муҳаммад соллаллоҳу алайҳи васалламга муҳаббатларини зиёда қилмоқда.\nПайғамбар соллаллоҳу алайҳи васаллам ҳадисларидаги башоратлар тасдиқланиб, у зот соллаллоҳу алайҳи васалламнинг суннатларидаги ҳикматлар зоҳир бўлаётганлиги ҳам Муҳаммад соллаллоҳу алайҳи васаллам олиб келган дин ҳақ дин эканлиги, ҳамда у зот Аллоҳнинг ҳақ Пайғамбари эканликларининг ёрқин далилидир.\nСарлавҳада ёзилган мавзуни қисқагина муқаддима билан бошлаганимизнинг маъно ва ҳикматини келажак сатрларни ўқиш давомида англаб етасиз, деган умиддамиз.\nТилла буюмларнинг эркаклар учун ҳаром қилиниши\nСуннатда тилла буюмлар истеъмоли эркаклар учун ҳаром қилинган. Кўпгина ҳадисларда бу ҳукм ўз аксини топган.\n“Аллоҳнинг Набийси ипакни олиб, ўнг қўллари билан тутдилар, тиллани олиб, чап қўллари билан тутдилар, сўнгра “Албатта, мана бу иккиси менинг умматимнинг эркаклари учун ҳаромдир”, дедилар.\nХузайфа розияллоҳу анҳудан ривоят қилинади: “... Набий соллаллоҳу алайҳи васаллам: “Тилла ва кумуш идишларда ичманглар. Ипак ва дебож (майинлиги ипакники каби бўлмаган шойи мато)ни кийманглар. Чунки, ўшалар бу дунёда уларга, охиратда сизларга”, деганлар”. (Бухорий ва Муслим ривоятлари).\n“Набий соллаллоҳу алайҳи васаллам бир кишининг қўлида тилла узукни кўриб қолиб, уни чиқариб олиб, отиб юбордилар ва:\n“Сизлардан бирингиз дўзахнинг чўғини олиб қўлига ўрнаштириб олади-я”, дедилар (Муслим ривояти).\nҲадисдаги тилла узук тақиб олган кишига бу каби қаттиқ таъсир қиладиган услуб билан муомала қилиниши, тилла эркаклар учун ҳаром қилинганлигининг яққол далилидир.\nТилладан узук тақиб, Пайғамбар соллаллоҳу алайҳи васалламнинг ҳузурларига кирган саҳобий Нўъмон ибн Башир розияллоҳу анҳуга ҳам: “Сенга нима бўлди? Дўзах аҳлининг тақинчоғини тақибсан”, деганлар.\nБир ривоятда эса: “Ким тилла ва кумуш идишдан ичимлик ичса, қорнига жаҳаннамдан олов киритур”, дейилган.\nБарча фиқҳ китобларининг “кароҳият” бобида ҳам тилла буюм ва тақинчоқларнинг эркаклар учун ҳаромлиги баён қилинган.\nШуни таъкидлаш жоизки тилла тақинчоқлар эркаклар учун ҳаром қилинган бўлса ҳам, аёллар учун ҳаром қилинмаган. Чунки, аёл зоти табиатан зеб-зийнатга мойил қилиб яратилган. Нима учун тилла буюм ва безаклар эркаклар учун ҳарому, аёлларга жоиз эканини келаси сатрларда билиб оламиз, иншаАллоҳ.\nТилла истеъмолидаги истисноли ҳолатлар\nЮқоридаги далил ва ҳужжатларни ўқиб, савол туғилиши табиий. Тилла истеъмолида узрли ҳолатлар ҳам борми? Уламоларимиз бу борада ҳам чуқур изланишларни олиб боришган. Ҳадиси шарифларда тилла истеъмолига узрли ва зарурат ҳолатида рухсат берилганлиги таъкидланган.\nАжрафа ибн Асъад розияллоҳу анҳудан ривоят қилинади:\n“Жоҳилият даврида Кулоб воқеаси куни бурним ярадор бўлди. Шунда кумушдан бурун қилиб олгандим, сасиб кетди. Бас, Набий соллаллоҳу алайҳи васаллам менга тилладан бурун қилиб олишга амр қилдилар” (Термизий ривояти).\nИмом Табароний Абдуллоҳ ибн Амр розияллоҳу анҳудан қилган ривоятда айтилишича: у кишининг оталарининг тиши тушганда Набий соллаллоҳу алайҳи васаллам тилла билан маҳкамлаб олишга амр қилган эканлар.\nДемак, оддий ҳолатларда шариат ҳаром қилган нарсаларга зарурат юзасидан рухсат берилади. Бу “усулул фиқҳ” илмида “Аз-зарурот тубийҳул-маҳзурот” – “Заруратлар манъ қилинганларни мубоҳ қилур” қоидасига асосан шариатимизда жорий қилинган. Бу ҳам бўлса, ислом шариатининг бандаларга енгиллигидир. Лекин, бу рухсатлардан зарурат ҳолатларидан бошқа ҳолатларда фойдаланишга уламоларимиз ижозат бермаганлар.\nЗАМОНАВИЙ ТИББИЁТ НИМА ДЕЙДИ?\nЭнди мавзу юзасидан замонавий илм-фаннинг бу борадаги фикр-мулоҳазалари ва тажриба натижалари ҳақида қисқача тўхталиб ўтамиз.\nЭркаклар ва тилла\nОлимлар узук тақиш киши соғлигига қандай таъсир қилиши ҳақида баҳс юритишди. Бир қанча вақт олдин мутахассислар тилла узукни доимий тақиб юриш зарар келтиришини маълум қилишган эди. Бу кўпроқ эркакларга тегишли эканлиги ҳам алоҳида таъкидлаб ўтилган эди. Гап шундаки, вақт ўтиши билан доимий равишда қўлда тақиб юрилган тилла узук ўзидан кимёвий моддалар ажратиб чиқаради. Айнан шу моддалар эркакларнинг жинсий безларига зарарли таъсир кўрсатиши, бу ҳолат ҳатто жинсий жараённинг пасайишига ҳам сабаб бўлиши мумкин. Салбий ҳолатларни олдини олиш мақсадида олимлар бармоқлардаги узукларни тунда ечиб ётиш лозимлигини таъкидлашмоқда.\nТилла узукни номсиз бармоқда доимий равишда тақиб юриш эндокрин безлари касаллигининг кечишини кучайтириши мумкин. Ўрта бармоқда доимий равишда тақиб юрилган узук эса атеросклероз (артерия томирлари деворининг қаттиқлашиши) ва радикулит касалликларининг ривожланишига олиб келади. Жимжилоқдагиси эса ўн икки бармоқ ичак яллиғланишини келтириб чиқаради.\nМаълумотларга қараганда, инсон қўлининг суякларида буйрак, жигар ва юрак билан боғлиқ тўрт юздан ортиқ нуқталар мавжуд. Баъзида шифокорлар иш жараёнида шундай ҳолатларга дуч келишадики, киши бош оғриғи ёки уйқусизликдан халос бўлиши учун бармоғидан узугини ечиши кифоя бўлади.\nАёллар ва тилла\nОлимларнинг таъкидлашича, олтин моддаси аёл танасига ижобий таъсир кўрсатиб, ундаги жараёнларни фаоллаштиради.\nБундан ташқари, тилла буюмлар ўрта ёшдаги ва юрак касалликлари билан қийналаётган аёлларга асқотади. Шу билан бирга тилла буюмлар қон босими юқори аёлларга ҳам фойдали. Тилла артериал босимни туширади.\nОлимларнинг изоҳ беришларича, аёл танасининг гормонал ва жинсий тизими ташқи таъсирлардан яхши ҳимояланган, шунинг учун металлар чиқарадиган зарарлар уларнинг танасига ўз таъсирини ўтказа олмайди.\nЮқорида ҳозирги замон тиббиёт мутахассисларининг тилла буюм ва тақинчоқлар истеъмоли борасидаги айрим фикр ва мулоҳазалари ҳамда тажриба натижалари билан танишдик. Нима учун Пайғамбаримиз соллаллоҳу алайҳи васаллам эркак умматларига тилла тақинчоқларни ҳаром қилганларининг ҳикмати ойдай равшан бўлди.\nАллоҳ таолонинг “Расул сизга нимами берса, олинг, нимадан қайтарса, қайтинг” (Ҳашр сураси, 7-оят), деган сўзида қандай ҳикмат ва мўъжизалар борлигига яна бир бор амин бўлдик.\nСуюкли Пайғамбаримиз Муҳаммад соллаллоҳу алайҳи васалламнинг суннатларига эргашиш, у зот соллаллоҳу алайҳи васаллам қайтарган нарсадан қайтиб, у зот соллаллоҳу алайҳи васаллам буюрган нарсани имкон қадар адо қилиш икки дунё бахт-саодатига эриштириши ҳақ эканлигига яна бир бор гувоҳ бўлдик. Бас, шундай экан, суннат таълимотларига ундаги фойда ва ҳикматларга тўлиқ ақлимиз етмаса ҳам, сидқидил иймон ва ишонч билан амал қилишга ўтмоғимиз лозим. Ана шунда ҳам Роббимиз Аллоҳ таолонинг амрига бўйсунган бўламиз, ҳам дунё ва охират фойдаларига мушарраф бўламиз.\nКўз ёши (танловга)\nКўз ёши ожизлик нишонасидир, Ожизлик эса чин банд..\nТанловга (Алоуддин Хофий)\nУч турли қавм (шеърлар)\nИкки олам сарвари мархамат-ла дедилар Ёлланганди ..\nМен ҳозирда умумтаълим мактабида “Миллий истиқлол ..\nЕрни ёйиб, уни инсонларга бўйсундириб: «Бас, унинг..


«Ун биржага қайтиши учун махсус комиссия қарори бекор бўлиши керак» – товар-хом ашё биржаси масъули\n2019 йил 15 октябрдан I навли уннинг очиқ биржа савдоси орқали сотилиши йўлга қўйилган эди. Бироқ Ўзбекистонда коронавирус пандемияси бошлангач, 2020 йил апрел ойида унни очиқ савдода сотиш тўхтатилди.\nЎтган йил апрел ойида коронавирус пандемияси бошлангач, унни очиқ савдода сотиш тўхтатилган эди. Ун биржадан нега олиб ташлангани ва қачон очиқ савдога қайтарилиши борасида Республика товар хом-ашё биржаси AЖ бошқарма бошлиғи Мансуржон Тўйчиев Kun.uz’га маълум қилди.\n«Махсус комиссия қарори билан унни чекка ҳудудларга етказиб бериш мақсадида биржада сотиш тўхтатилган. Бу қарорда «локдаун» – йўллар ёпилган пайтда асосий озиқ-овқат маҳсулотларини аҳолига манзилли етказиб бериш мақсад қилинган эди. Унни очиқ биржа савдоларига қайтариш учун махсус комиссия қарори бекор бўлиши керак. Мана шу қарор ҳукумат томонидан қабул қилиниши билан ун бўйича шаффоф биржа савдоларини ташкиллаштириб беради»,- деди бошқарма бошлиғи.\nРеспублика товар хом-ашё биржаси AЖ бошқарув раисининг биринчи ўринбосари Зулфиддин Камоловга кўра, унни биржага қайтариш борасида чоралар ўйланмоқда, бироқ ҳали аниқ муддат белгиланмаган. У бу ҳақда 20 апрел куни AОКAда бўлиб ўтган матбуот анжуманида маълум қилди.\n«Хабарингиз бор, бизда биржада ун сотилишни бошлаган эди. Бу тизим ваколати вақтинчалик ҳокимликларга ўтказилган. Aҳоли сонидан келиб чиққан ҳолда, рўйхат асосида тўғридан тўғри сотиш механизми жорий қилинди. Унни очиқ биржа савдосига қайтариш масаласи тегишли ҳукумат идоралари томонидан кўриб чиқилмоқда. Бироқ, аниқ муддат белгиланмаган»,- деди у.\nЭслатиб ўтамиз, 2020 йил 6 апрелдаги коронавирус пандемияси шароитида юзага келган вазиятни инобатга олиб, ун маҳсулотини барча ҳудудларга бир маромда етказиб беришни таъминлаш мақсадида, биржа савдоларисиз тўғридан тўғри шартномалар билан сотилиши белгиланганди.\n«Ўздонмаҳсулот» акциядорлик компанияси бошқарув раисининг биринчи ўринбосари Шуҳрат Узоқов пандемия даврида компания таркибига кирувчи дон маҳсулотлари ишлаб чиқарувчилари билан тўғридан тўғри шартнома қилган ҳолда, тадбиркорлар ун харид қилиши мумкинлигини маълум қилганди.\nШунингдек, ўтган йил апрел ойида ун маҳсулотлари етказиб берилиши ҳамда нархларнинг шаклланиши солиқ ва ҳуқуқни муҳофаза қилиш органлари томонидан қатъий назоратга олиниши хабар қилинган эди.\n10:18 / 18.05.2021\nБиржада шакар ва цемент нархи кўтарилди\n18:05 / 13.05.2021\nUZEX: Биржада кластерлар пахта чигитининг бошланғич нархларини туширишди\nБиржада пахта ёғи ва бензин нархи кўтарилди